url: =Misi aki vuipah lohna ahang ~ Job Cinpi :: ZOMI DAILY\nMisi aki vuipah lohna ahang ~ Job Cinpi\nposted on 16 October 2018 at 6:02 pm Lomkholna: JobCinpi, News\nBang hangin mi khat a sih ciangin hanah kivuibpah lo a hiam? Mi khat a sih ciangin a kivui pah lohna a hang khat le khat kibang lo kha ding hi. Hih kong gen ding a hang pen Kawmgam Kawl biakna tawh kituak thu khat ahi hi. Ahih hangin ZOMI-te in zong bang hang cih kithei loin i omna tawh a kinai nam dangte ngeina peuh a zui kha i hiam cih zong kigen thei tuan lo hi. Hih Kawlte thumuhna pen hoih kasa mahmah hi. Tua manin ka Zomipihte adingin deihsakna tawh kong kong letkhia kik hi.\nMi a sih ciangin han sungah a kivuih pahpah lohna a hang pen Kawlte upna le sanna ah hih bang ahi hi.\nTirihma a kici numei mel hoih mahmah khat hangin hih ngeina hong piang khia hi.\nTirihma pen numei kizuak khat ahi hi. A mel hoih mahmah-a a duang etlawm mahmah ahih manin ah tawh a lumkhawm nuam mi tampi om uh hi. Mi mawkmawkte bek hi loin lutol i cih phungzi-te nangawn in zong iplah mahmah uh hi. Amah tawh khat vei a lumkhawm nuamte in sumtang tul khat pia uh hi.\nAhi zongin Biakna nasem mi khat hangin a nuntakna kikhel thei a, biakna lamah hong thakhauh mahmah hi. Nisim in phongzi mi giat anpham pia den hi. A sih ciangin han sungah vui pah loh dingin a pasian un thupia hi. Ni thum sung koih uh a, ni thum a cin ciangin damlote le naupangte lo buang Tirihma siluang en dingin a pai lo peuhmah kingam ding hi, ci-in tangkosak hi.\nA pasian un lutol phungzite zong a pai kim ciat dingin thupia hi. Nithum khit ciangin mikhempeuh Tirihma luang en dingin pai uh hi. Tirihma a sih zawh ni thum pha ta ahih manin a mel zong kidang gawp ta a, a nak le a kam panin sisu luangkhia ta hi. A gim zong na sia mahmah ta hi. Mipite tungah thu khat kigen hi. Tirihma a deih na om uh leh tul khat tawh kilei thei hi ci-in kigen hi. Deih a ci kuamah om lo uh hi. Zanga tawh ci leuleu uh a deih om tuan lo uh hi. Zanih le sawmnga tawh ci uh a, a deih om tuan lo hi.\nA deih kuamah om lo ahih manin a thugen hong khel uh hi. Tirihma a la nuam a ciahpih nuam na om uh leh sumtang 1000 kipia ding hi, ci uh hi. Ahih hangin tua siluang a ciahpih nuam kuamah a om tuan kei hi.\nHih thuhilhna pen mihing pumpi pen a si thei hi a, iplah nading om lo hi. Hoihna phatna hauhna cihte pen kiphatsakpih ding hi lo hi. Hoih hong kisakna etlawm hong kisatna pen na nuntakna hang ahi lel hi. Tua ahih manin na nuntakna manneisak inla ka sih khit ciangin na pai nading mun, munnuam na tun theih nading a hoih a pha bawl inla gamtat hoih lungsim hoih neih ding sawm in, cih thuhilhna ahi hi. Daily Time pan a tomin kong letkik hi. Job Cinpi (Zomi Laisim Nuamte)\nPrevious: Phone tawh kisai a thupi nam (3) ~ Job Cinpi\nNext: Zogam nuntak gim namta ~ Pu Thangboi\nBermuda Triangle a na lamdang piangte ~ Pau Tun Thang\nElohim thusim (The Elohim Mystery)


timestamp: atn

url: =Kha 8 bekbek aphapan buan athuak naungek ii asunglam ah liamna om :: ZOMI DAILY\nposted on 1 February 2018 at 11:17 pm Lomkholna: India, News, Sawltak, World\nIndia, Delhi City ah buan athuak kha 8 bekbek aphapan naungek pen asunglam ah liamna om “internal injuries” ci’n numei makaipi khatin Wednesday ni in genkhia hi. Siding maw, damkik zodingmaw cihpen gentheih omnailo hi. Tuaban ah hih naungek abuanpa “Child Rapist” pen sihdan akipiaktheih nading inzong ni 30 sung lungphona kineiding hi ci’n numei makai Rights Campaigner in genkhia hi.\nTua numei makaipi pen amin Swati Maliwal hi a, “Delhi Commission for Women” cih kipawlna ah makaipi ahihi. Hihnu pen naungek zato alupna zato ahzong vahawh in, India gamsung ah mibuan khuapi “India’s Rape Capital” in akiciamteh Delhi City sungah naupang abuanpeuhmah sihdan “Death Penalty” aki piakpahpah nading thukhun akibawltheih nadingin hanciamding uh cihi.\nBuan athuak naungek pen asunglam “internal organs” te limsiatlua mahmah ahih manin ahoihkik nadingpen hun sawtpi kisamding hi. Buan athuak laitak in sisanzong luangkhia ahih manin, nat nakmahmahding hi. Naungekno pen ngeklualai mahmah in, athuakkhak gimnapen hehpihhuai, lipkhap huai mahmah hi ci’n Swati Maliwal in genkhia hi.\nHihvai tawh kisai in India’s Supreme Court inzong naupang ii omzia avel a ending in Doctor 2 Wednesday ni in zato ah paisak uhhi.\nIndia gampen leitungah numei naupang ki bawlsiat, ki zawhthawhna “Sexual Violence against Childern” atampenpen hi a, tuabangin azawhthawh leh mibuante pen thukhun akhauhzaw aki puahphat nadingin ni 30 sung lungphona, ngetna kineiding hi ci’n Swati Maliwal in genkhia hi.\nVideo: Justice for Baby Nirbhaya: 8-Month-Old Raped In Delhi Battles For Life\nNumei naupang te’n bawlsiatna thuak uh a, ahehna uhzong bangci pulakkhiatding cih theilo uhhi. Tua ahih manin, numei te adingin bitna aomzawk nadingin suntawh zantawh kaseptheih bangbang in kasemding a, kumpi thunei te’n naupang abuan “Child Rapists” khempeuh sihdan “Death Penalty” apiak hamtang nadingin ka vaihawmding hi ci’n genbeh hi.\nHih kha 8 bekbek aphapan naungek abuanpa pen kimankhin a, kamawh mahhi, kabuan mahhi ci’nzong genkhiakhin hi. Hih abuanpa pen kum 27 aphakhin khat hi a, naungek ii ameltheih tanau “Cousin” khat hisawnsawn hi. (naungek abuanpa pen apa upa ii atapa, a papi ii atapa in abuan kici hi)\nAhi zongin thukham pen kuamah in laulo in a utbangbang un gamta uhhi. Kha 8 aphapan naungek khat kibuan in, Doctor te’nzong akibuan ahihlam kiciantak in Testimony piakhin uhhi. Naungek ii anu apa te’nzong Dealth Penalty akipiak nadingin ngekna neikhin uhhi.\nMore: Kawlgam ah 2017 January khakhatsung bekbek in Rape Case 100 val om\nIndia gamsung ah mibuan “Rape Case” tepen asangpenpen in khantawn thongsung ah kikoihthei, Life Imprisonment kipiathei hi. Ahi zongin tuabangin mibuante pen khantawn akikhawi sangin aki thahpahpahding, Dealth Penalty akipiakding pen “Delhi Commission for Women” leh mipi te’n alunggulhna uh pulakkhia in, lungphotna aneinei ta uh ahihi. Ni 30 sung akizom in lungphona kinei suakding cihi. Sawltak #zomidaily\nPrevious: iPhone gu in sangsia te’n ngawh ahih manin aki guiawk sangnaupang numeino sita\nNext: Japan gam aom piteek puteek kepna innkhat meikang, mi 11 si\nThunget Kisam: Pu SB Len Cin Thang/SB Thangno


url: =Kidona Lianpi 4: Waldenses Te - Zomi Adventist Innkuan\nPOPE’ tungnun’ pen na hun sawtpi sung khua a mial cip hangin thumaan khuavak bei siang kiuh keuh sam lo in, a khang khangin Pasian’ Teci ding ki koih suk suk hi. Pasian leh mite kikal-a Palai dingin Jesu Khrist bek mah a muang, a nuntakna lam lak dingin Laisiangtho bek mah a leen cinten, Sabbath maan bek mah a zang kinken mi na om ve ve zel hi. Khang thak tu le tate in a theih khin zo ngei loh ding leiba bang zah hi bang mite tung ah leitung in i nei hiam? Amaute umkhialte ki ci zaw lehbunga, a lungsim puak uh ki nuihsan in, a gamtat-te uh ki gensia a, a laigelhte uh ki sim mawh sak-in ahi lopi-in ki gensia in, ki suksiat sak hi. Ahih hangin amaute kip takin ding ve ve uh ahih manin a khang khangin a upna uh siangtho takin akeep uh pen a khang thakte adingin gamh gil anusiat bangin a ngaihsun uh hi. Rome tungnun’ pen hun azom khuamial hun sunga Pasian mite thu pen leitung ah aki ciapteh loh phial hangin vantung ah limtakin ki ciamteh hi. A bawlsiate’ langdona thute lo ngal amau omzia zon’ khiat kiktheih na’ng ciaptehna tawm mah mah hi. Rome te ngeina sung ah a koih upnate leh a thupiak (decree) te tawh ki huai thei lo peuh mah phiat siang ding cih thu om ahih man zong a hi hi. Mihing hi ta leh lai kigelhte hi ta leh, ama thu nial peuh mah a muh leh phiat mang hi. Hau-in zawng ta leh, lian-in neu ta leh, akua cii lo pope thu leh upna dot bawl, uplahna lak pian khat peuh peuh in a nuntakna taan lawh ding hi mai hi. Tua upna thukim pih lo mite a bawl siatna ciaptehna khempeuh zong susia den uh hi. Papal kikhopna councilte peuh mah panin tua bang thu kigelhna laidalte laibute hal tum dingin thu pia khia den uh hi. Laikhetna setpi a kibawl theih ma in laibu peuhmah zong tawm him him a, sawtveipi ki kemcing theilo (62) ahih manin Rome te vaihawmna te a khak tan ding tam lo hi.\nPope in thu a neih phet-in ama deihna bang zui lote su sia dingin a khut a zan pah ciangin, pawlpite khat khit khat, amau thu-in Pope ukna nuai ah hong ki ap pah uhahih manin,Rome te vaihawm na in a huam gam sung peuh mah ah, ama upna bang zui a sau vei a suakta zo mimal kuamah om lo hi\nGreat Britain ah Khristian upna in sawtpek lai a kipan in zung kip na khaa zo hi. Gospel thu Britain te in kum zakhawk masa lam pekin na saang zo uh ahih manin, Rome lampialna in subuai thei nai lo hi. Lawki kumpite bawlsiatna hong kitheh kawi kawi-in hih a gamlapi tuipi dong Britain gam pawlpi masate in zong hong thuak khak pen uh Rome te letsong a saan khak uh hong suak hi. England gam pana bawlsiatna thuak Khristiante pen Scotland ah taai in va bu uh a, tua panin a thumaan uh Ireland dong ki puak sawn-in tua gamte in lungdam takin thumaan na saang ciat uh hi.\nSaxonte in Britain a sim gawp ciangin lawki nunzia-in uk hi. A zo zawte in a silate un a leh hilh zawk ding ut lo uh ahih manin Khristian te in gam lak leh mual kawm khawng a belh uh kul hi. Meivak pen tawm vei a ki sel cip hangin hong taang lai ve ve bang mah in Scotland gam ah kum za khat bang khit ciangin hong taang khia a, gam dang gamlapi dong a tung hi. Ireland pan mipha Columba leh a pawlte hong pai uh a, a ki khenkeek thu um mite kaai khawm in a gam daai Iona tuikulh ah om in tua mun Pasian nasepna phualpi khat-in a zangh uh hi. Tua thupha tangkona lak ah Laisiangtho Sabbath a zang mi khat om a, tua thumaan mite lak ah ki pia hi. Iona ah sang khat phuan uh hi. Tua panin thuhilhsia te puak khia uh a, England leh Scotland ciang bek thamlo in Germany, Switzerland, Italy ciang dong va baan uh hi.\nAhih hangin Rome in Britain pen ama khut nuai ah koih a sawm in mit suan hi. Kum zaguk khawk sungin a sawl khiat siate un lawki Saxon te mithak hong ngah uh hi. Mual lak mite in asawlkhiat siate uh lungdam in na saang uh a, mi tul tampi Romete upna sung ah a heii zo uh hi. Nasepna hong taang zai ta a, Papal makaite leh a mi ngahte un Khristian a na hi khin (63) sate hong do bawl ta uh hi. Ki lamdanna lianpi a om hi. Amasate in pope kisaktheihna, a liatna, pipu-thuciin te a lah uh ciangin a khatte in gen nopna, ki niamkhiatna, Laisiangtho bang zuihna upnate lak uh hi. Khristian pawlpite in phungzi lian pen pope khut nuai a hong lut dingin Rome pana ngetna leh sawlna nei uh hi. Mi khempeuh tawh ki it ding a deih uh hangin pope pen pawlpi khempeuh tunga a lian pen-in saang zolo a hih man-un Khrist’ nungzui khempeuh tunga bawl ding a ki lawm ciang bek ama tung ah bawl zo ding uh ahihna thu Britonte in lung neem takin zasak uh hi. Rome tawh kizopna bawl meng meng dingin thuhilh siate in va phu zel zel uh ahih ciangin, hih a ki niamkhiat Khristiante in tua kamtaaite lamdang sa leh kiphasak lua zong sa kawm tawh in a dawn kikna uh ah, “Khrist longal To dang ka thei kei uh hi” ci uh hi. Tu-in Rome makaipa pope lungism a kitel-in hong dawk in “No kianga kilemna hong gente’ thu saang lo na hih uh leh, gal thu hong gen mi thu na man’ uh kul dinga, galdona hong puak ding hi. Saxon te muh-in nuntakna lampi ah ko tawh i kipawl ding ut lo na hih uh leh, amaute kiang pan-in sihna leh tawl saan’na na thuak ding uh hi” ci hi. (D’Aubigne, “ History of the Reformation of the Sixteenth Century,” bk. 17, ch.2). Hihte pen tawn’na mawk hi lo in, gal hong piang takpi a, Laisiangtho leen te pen thusim leh kheem na tuam tuam tawh suu-in, Britain gam sung tenga pawlpi khempeuh pope khut sunga hong ki aap mateng uh a susia dingin gal hong phuang ta uh hi.\nRome-ii huam khak loh gam te ah papal suk siat loh-a kum za tampi sung siangtho taka a suakta Khristian pawl tampi mah a om hi. Amau pen lawki te in umm cih uh ahih manin a khialhna uh zong om tei hangin a upna bulphuh uh in Laisiangtho mah hi a, thumaan tampi kem cing lai uh hi. Tua bang Khristiante in Thukhamte kip den hi, mah ci-in um uh a, a nambat li-na Sabbath zong na zang uh hi. Tua bang upna a leen Khristian pawl pen Africa gam lai zang leh Asia gam Armeniante lak ah na om uh hi.\nTua papal bawng sunga lut nuamlo-a a nialte lak ah Waldenseste a ma dawk pen a hi hi. Pope thu lut in tut mun a ngahna sa munte ah alampialna uh na ki nak (64) nial pen pah hi. Kum za tampi sung mah Piedmont-a pawlpite in amau suahtakna kem cing gige uh hi. Ahih hangin a tawpna ah Rome in ama sungah a lut nadingin a sawl gawp ve ve ciangin, sawt veipi na nang uh a, a nolh uh hangin nolh zo lo leh leitung bup in a nung zui khin zah in om ta ahih manin ut lopi pi-in pawlpi makaite na tokaai ta uh hi. Ahih hangin tua pope leh a siampite thu sungah a kipia nuam het lo ami mal-in na om ve ve lai hi. Tua bang mite in Pasian bek tawh kizom-a amau upna siangtho takin keep ding khentatsa-in nei uh hi. Tua hangin Pawl kikhenna hong piang ta hi. A upna ngei uh a leen nuamte kiin khiat hong kul ta-a, kim khat in a pianna uh Alp gam nusia in thumaan kep na dingin mi’gam mi’ lei zuan in, kim khat te leu leu in lui kaw hawm peuh, mual suang kaw hawm lak peuh beel-in Pasian biakna suahtakna na zong uh hi.\nKum za tampi sung Waldenses Khristian te upna leh hilhna pen Rome pana hong pusuak amanlo upna guipi tawh hong ki lamdang mah mah hi. Tua Waldenseste’upnagui pen Pasian thubu sung pana kingah\nthuman bang lian hi a, Khristian upna thugui maan ahi hi. Ahih hangin leitung mun dangte omzia va muh pih lo, amau huang sunga a ganhingte uh tawh na seem a nitum, mual leh guam lak-a bu lokho tua mitein amau zon tawm uh tawh tua a puuksa pawlpi upna leh lampialna thuguite va mu cian zo nawn lo uh hi. Amau’ aa pen muh thak uh upna hi lo in, apu apate uh tung pana a ngah suk-suk uh upnagui pi hi a sawltakte khang lai-a upna te bang a hi hi. “Pasian in ama mite tungah atawntungin akimang dingin khat vei bek hong piak…upna” pen hi.\nJude 3. “Gam lak-a pawlpi” a cih pen hi, tua pen a kisathei gam uk tawh a thuah leitung bup munpi-a pen hi zaw lo a, Pasian in leitung bup-a ki tangko dinga a piak khiat thumaan sum keem cing Khrist pawlpi maan pen a hi zaw hi.\nRome in Laisiangtho Sabbath a muh dahna pen Pawlpi maan te Rome tawh a ki khen khiatna thute lak ah a thu lian khat in ki hel hi. Hilhkholhna in a gen bangin papal (65) liatna in thumaan pen leitang deen na dinga, Pasian thukham leivui tawh siik cip ding hi. Khanglui thuciin leh ngeinate laam to in, Papal uk khak pawlpi peuh mah in Sun-day pen ni siangtho-in zangh ding hi. Thukhial in nehthawh lua ahih manin Pasian mipha pawl khat na ngawn in Sabbath tang ve ve sa mah-in Sunday ni in zong na seem loin khawl uh hi. Ahih hangin tua ciang lel tawh papal makaite lung kim zo lo uh hi. Sunday a awng hon’ tei bek tawh lungkim zo lo uh a, Sabbath palsat na dingin kam khauh pen pen te tawh to-in sawl uh hi. Tua ahih manin, Rome thu tawh kipelh siangthona bek tawh Pasian thukham nuam takin kizui thei bek ding mah a hi hi.\nEurope gam mite lak ah Laisiangtho a ki teikhia te a ngah masa pen te in Weldenses te a hi uh hi. Biakna puahphatna hun (reformation) ma kum za tampi lai in khut gelh Laisiangtho amau pau-in na nei zo uh hi. Tua mite in thumaan pen adang tawh sawhpawi lo a siangtho tak in, nei uh hi. Tua hang mah in muhdahna leh bawlsiatna a thuak uh hi. Amau in Rome pawlpi pen Mangmuhna sunga Babylon hi ci in, a nuntakna uh taan lawh dongin tua siatnate saang nuam loin dal uh hi. Bawlsiatna sauvei kizom lua ahih manin kim khatte in a upna uh tawm tawm-in khah suah uh a, ki hel zau sak kha zel uh hi. Kim khat-te ahih leh khauh tak mah in thumaan ah ding uh hi. Tua lam khialh-khuamial hun sungin Rome tungnun’na leh milim biak ding nial-a, Sabbath maan mah a na zang pai suak Waldenseste om uh hi. Langdona pingpei nasia pen a laan’ laitak nangawn-in upna khah suah loin leen cinten uh hi. Savoyard teipi zum in khawh in, Rome meisel kuang in haal ta leh, Pasian thumaan leh Amah zahtakna uh bulkip pan amaute ki khongh khia zo lo hi.\nA khang khanga bawlsiatna thuakte belh den a hi Mualpang– kawl lak ah, Waldenses te bu uh hi. Hunlai Khang (Middle Ages) hun sung tengin hih bang muntelak pan thumaan meivak pen mitlo in ki taang sak hi. Thumaan teci pangte in kum tul khat sung (66) taang lai upna thugui gil teng na keem cingna mun ong suak hi.\nThumaan-lian a kepcing theih nading un Pasian in a lam dang sak huai mun siangtho (biakbuk) tua lai ah a pia hi. A ki nawh keek micitakte in tua mualte pen akip tawntung Jehovah thumaan lak den lim bangin a mu uh hi. Mual dawn kuite kawk-in a tate uh kiangah a ki khiin ngei lo minthanna leh a liim zong a kiin lo Topa leh akammalte kip zia gen pih na in zang uh hi. Ama thu in tua mualte bangin kip a, ki khel sak thei lo hi ci-in hilh uh hi. Pasian in tua mualte kip sak in, thahatna tawh gaak-a, mongneilo-a a vanglian ama khut lo ngal kuamah in tua mualte a mun panin a khiin khiat zawh loh bang mah in vanpi leipi a ukna a thukham zong kip sak hi ci-in hilh uh hi. Mihing khut in mihing nuntakna laksak thei bek hi. Ahih hangin Pasian khut in tua mualpite nangawn longh khia in tuipi sung ah paai thei a, A thukham zong a ut leh amah bek mah in kheek thei ding hi. A naseemte in Pasian thukham adingin tua a ki kheel ngei lo mualpi te bang ding a hi uh hi, ci-in a hilh uh hi. Mual te guamte ki kalhelh dimdiamte in a piangsak thei Pasian vangliatna alak leh a hong kep denna hong lak hi. Tua bangin hih khualzin-galbu mite in gam daai takin Jehovah om pihna phawk na in zang uh a, amaute thuaksiatna hangin phun phun ciak ciak tuan loin gam simtham leh mual kuam lak nangawn ah zong lungleng ngei lo thamlo in Pasian in migilote khut pan in buk nading mun hong pia hi ci in a lung dam uh hi. Nuam taka Amah bia thei ahih man un a ki paak uh hi. Galte in a delh zel hangun mualte guamte in amaute huu khia zel hi. Mualsang suang kawlpi zangte panin Pasian phatna la sa uh a, Rome galkapte in amau biakpiak lungdamna la aw te daai sak zo lo uh hi.\nHih Khrist nungzuite in gamtat khua heek siangtho, migi, thu nop-in lawp den (67) uh hi. Thumaan pen a inn a lo a lawm a minampihte uh leh amau mah mah’ nuntakna sangin zong manpha sak zaw uh hi. Khangnote lungsim sung ah tua thumaan a guan zawh nading hanciam uh hi. A khangno mah mah lai limphet-un Laisiangtho tawh pantah uh a, Pasian thukham a sianthona hilh uh hi. Laisiangtho bu tawm lua ahih man in a kammal te kam ngah uh hi. Mi tampi in Laisiangtho a lui leh a thak pan khawk sau pi pi kam ngah-in gen thei uh hi. Nisim nuntakna ah Pasian zia leh tong leh a thuphate kilang sak den uh hi. Naupang neute in a nisial nuntakna te uh hong huh hong pia Pasian migitna hi ci thei uh hi.\nNute pate in a tate uh it khengval-a a khah khong loh nadingun kikepsiamna a zongsangh sak uh hi. Amaute mai ah haksatna, sittelna, leh upna sih pihna nangawn om thei kha ding cih hilh uha, a neu lai lim phet uh a kipan in gentheihna a thuak zawh nadingun hilh in, uknate zui thei sak in amau thu-a thu angaihsut tawm theih ding zong a hilh uh hi. Na sep ding pia uh a, kam pau kidop nading te, thukhual in pilna a neih nadingte aneu tung pan kipan in hilh den uh hi. Keivom in a neek ding sa zongin a gep bangin Galte in kam sia mal khat bek mah a zak uh nangawn tawh a paupa bek thamlo in a u a nau uh za tampi nuntakna dong bei nang zong in biakna suahtakna a pu laak ngam peuh peuh suul zuih pah hi. Waldenseste in thumaan hangin leitung hamphatna leh a neihsa teng uh taan uh a, anuntak nading un genthei pipi in na seem uh hi. Mual lak lo khawh theih nading mun om peuh limtakin kho uh a, mual kuam lei hoih loh zaw deuh na te leh maul pang khawng lo-kee khawh beh lai uh hi. Ciil siamnading leh pumpi deih gawhna anial zawhna ding un naupangte pilna sin sak uh a, laipai en thei tei ciang bek a hi hi. Pasian in i nuntakna te ah sekhna deih a, i taangsapna te ngah nading in ei mah in na i sep kul in geel siamna, kidopna leh upna kisam hi, cih a hilh uh hi. Nakpi in seem a gim uh a hih hangin lungkim ve ve uh hi. Mihing-a i pian khiat phot nak leh tua te i sin pel mawh ding a Pasian seh a hi hi. Khangnote in nasep kuhkalna ah zongsatna a neih bang mah un lung pilna (68) zong nusia tuan lo uh hi. Tha hatna leh vaang khempeuh zong Pasian-aa hi a, i hih theih khempeuh Ama nasepna adingin i zat ding a hi hi, ci in ki hilh uh hi.\nVaudoi (a lawhna, Vaw Dua) pawlpite in Pope’ tungnun penna nial-in Laisiangtho bek tung nung in khial thei lo hi ci in leen uh a, siangthona leh gennopna te ah zong nungzuipi te hun lailim pua uh hi. A siate uh in Rome phungzite bang loin, Pope’ tungnun nial-in Laisiangtho bek tung nung in khial thei lo cih leen in, a Topa uh’ nungzui-in mi na seem zaw takpi uh hi. Amau in Pasian tuute cing uh a, lonona gam nuam ah, siangtho kammal pana nuntakna tui tawh a vaak uh hi. Kisathei-a puak babak mihingte kikhopna a ki zeem biak inn hoih leh Zum-Biak innpi (Cathedral) te tawh ki lehbulh-in, thumaan a genna ngai dingin Alp mual lim nuai peuh, lauhuai hun ciangin suangpi kaw hawm sung peuh ah Khrist naseem te ki khawm zaw uh hi. Pastor te in lungdamna thu bek hilh loin cina veh-in, naupangte thumaan sin pih uh a, upna lam pial te lam lak in, sanggam banga ki it kilem nadingin kinialna omte lem-in, na seem uh hi. Hun hoih ciangin sumpi kipia te tawh a ki vaak tei uh hangin Paul in tuipuan khui a sep bangin khutsiamna khat tek nei uh a, a tangsapna uh a ngah nadingin nasep khat peuh sem kawm kawm uh hi. A Pastor te uh kiang panin khangnote in pattahna ngah uh hi. A siam sinna uh ah pilna tuam tuamte zong a sin beh teei hang un Laisiangtho pen a bul pi a hi hi. Matthai leh Johan’ gelh Gospel bute kam ngah uh hi. Laikhak bute (Galati, Ephet, Timote, Kawlentu cih te) zong tampi mah a kamngah uh hi. Laisiangtho khawng zong teiuh a, pawl khatte a bu bup-in ahi zongin, Laisiangtho thu thuk kalh khiat nadinga a ki sam munte pawl khat teel khia-in a tom zaw in a tei uh hi. Pasian sanga lian zaw-a kibawlte in sawt vei pi a sel cipna uh sung panin Laisiangtho thumaan tua bangin hong kipuak to to hi.\n(69)Lei kaw hawm khua mial sung ah meivak vak sa-in, Laisiangtho aneu, a lian khawk khat khit khat aban ban in lung duai cim taak lo in na tei khia sawn uh hi. Tua banga nasepna hang in khamcitak bangin Pasian deihna hong teel khia a, bawlsiatna in anuai ciangin tee semsem a hih na tua na seemte in a thei uh hi. Vantung mite in hih banga muanhuai naseemte kiim kot-in vil uh hi.\nKhialna nin bung sung leh lampial thuciinte sung ah thumaan kammal te phumcip dingin Satan in papal siampite a sawl hangin, khuamial khang sung tawntung nin baang het loin a lam dangpi in tua thumaan pen na keem uh hi. Mite thukimna sang in Pasian kipsakna ngah zaw uh hi. Mite in a kitel a ol mah mah Laisiangtho khiatna te a haksa thei thei ding in bawl sawm uh a, a teci pan’na te a kileh bulh gawp dingin a bawl nuam uh hangin tuithukpi tunga tui hualpite a nawktan teembawpi bangin kisiatna khuasia kipeite Laisiangtho in nawk tan to hi. Ngun leh khamte in leimaitang sung lam ah a zing-zing zui-in a kisel khinkhian in a tokhia peuh peuh in sum manphate a ngah uh mah bangin, Laisiangtho zong a sung ah sum manpha abang thumaan te om a, hanciamna leh ki niam khiatna tawh thu ngen in a kal khia mi in tua thu manphate a ngah ding hi Laisiangtho pen minam khempeuh sin dingin Pasian in a sehsa a hih manin, nau pan’ lai, khangmoi lai leh khan khit hun cih dei dan omlo-a sin den ding a hi hi. Amah mah hong ki lahkhiatna maanbu bangin Pasian inLaisiangtho a zat a hi hi. I muh thak thumaan\nkhempeuh in a thu neipa nuntakzia hong lak zel hi. Amaute bawlpa deihna theih beh toh zel in kinai zawk toh toh theih nading leh Amah le mihing kikal a thu ki zakna leh kizopna dingin Pasian in Laisiangtho a hong piak a hi hi.\nWeldenseste in Pasian kihtakna pen pilna bulpi hi ci in a pom uh manin, leitung tawh kizopna thute ah zong mit mawk gawp-in hai keei pah tuan lo uh a, nuntakna vai peuh mah ah mi dangte sangin gina zaw-in, lungsim puakzia zai zaw a, navak zaw uh hi. Mual lak sang innte panin khangno pawl khat France gam leh Italy (70) gam saang gol zaw te ah Alp gam pilna sanga a zai zaw sin dingin a puak uh hi. Tua khangnote in, upna pan a lam pialsak ding in Satan sawltakte’ lungsim kawi pilna leh a lauhuai kheemna te a va tuak zel uh hi. Ahih hangin a neutuung pan uh-a a ngah uh pat-tahna leh pilna pen tuate khempeuh a dal ding a ki gin kholhna a hi hi.\nA va tun’ na uh saangte ah belh ding bang mah koih lo uh hi. A kizepna puansilhte zong mi dang aa bang loin na manpha pen a aneih uh khut gelh Laisiangtho vom sim theih nadinga kibawl khol kinken puante peuh a hi leeng luung zel hi. A kum a kha bei-a si le nanga a gelhsa uh tua laibu te vom kawi kawi uh a, mi muan mawh loh hun leh mun a tuah uh ciangin thumaan a saang nuam takpi mi a muh te uh kiangah a khawk a khawk cih banga a gelh te uh a pia khia zel uh hi. Waldenses khangnote in tua bang a agamtat theihna ding mah un a nute uh’ aang leh khuk tung panin a sinto pah uh hi. A masuan dingte uh thei uh a, a sep ding bangun aseem uh hi. Tua saangpi te sung panin thumaan um thei mite va ngah zel uh a, khat vei vei a thumaan bulphuh teng uh a saang buppi lawh in a ki zelh ciangin, papal makaite in upna susia lam pialna ci in beimang sak nuamin a sul zuih uh hangin kan khia zo het kei uh hi.\nKhrist lungsim in gupna thupuak ding lungsim ahi hi. A piangthak mi lungsim in midangte zong Honpa kiang ah puak ding veina ahi hi. Vaudoi Khristiante in pianthakna lungsim nei uha, thumaan kem lih liah lel ding bek hi lo in a khua vak uh khua mial sungah taang khia sak ding in Pasian in deih hi cih phawk uh hi. Tua ahih manin Pasian kam mal ahi Laisiangtho’ vaangliatna tawh Romete khumcipna hong khia dingin a hanciam uh hi. Vaudoi siapi te pen thupuak sia dingin ki hilh masa a, thupuak nasep a seem nuam peuh in vakkawn sia seem masa phot ding a hi hi. Khuatual pawlpi khat a kep ma-in gam thak ah thupuak in kum 3 bang a seemphot sa hi zel uh hi. Tua thupuak nasep ah a kipiak zawh mah mahna ding in, (71) aangsung-khualna nial kul pha lua ahih manin tua teng phul sa ahih nak leh Pastor nuntakzia ding cing sak thei hi. Khangnote in gim ding leh lau huaina phu ding uh a, peuh zong sih lawh kha sop ding a hi zaw uh hi. Thupuak siate pen Jesu in A nungzuite a sawl khiat lai mah bangin 2 ta-in kop sak uh hi. Khangno naseem ciilte in a khang haam sa khat tawh a ki thuah uh ciangin a ki thuahpihpa makaihna tawh siam sin to zel a, tua a makai pa sawlna bang mang ding hi. Tua nasem khawmte pen kithuah pai suak ding ahih sam loh hangin, ki mu zel in thu ki kum zel ding uh a, thu ngen khawmin upna ah khat leh khat ki lawpsuah ding deihna a hi pi pen hi.\nA thupuak nasepna uh in a hialna ciang ciang ki lang sak a hih manin a ngiimna tak tak pen alangtang adawk loh nading ki dop siam mah mah a kul hi. Thupuak naseemte in leitung nasep khat seem dinga sapna ngah bangin a dawk theih nadingin siamna khat bulphuh in nasep dang khat tawh athuah uh kulahih manin, sum bawl leh van zuak bangin ki neih kul hi. “Amaute in naipuan peuh suang manpha peuh leh van dang dang te pua uh a, kua mah in a lei zawh loh ding leh gamlapipi-a va zuak a kul ding vante tawh thupuak dingin a kuan pah uh ciangin, thupuak te akinolh theih na mun te ah vanzuak sumbawlpa bangin na ki dawn tuah zaw hi. Tua bangin kham sanga manpha zaw sum ahi thumaan pen mi tung ah puak sawn uh a, Pasian kiang pan pilna a ngah nadingun a lungsim uh puah to den uh hi. Sim tham takin Laisiangtho te, a bu bup-in a hi-a, a phel phel-in a hi zongin pua uh a, hun hoih a ngah uh ciangin a ki tuah pihte uh kiang ah tua khut gelh Laisiangthote lak khia zel uh hi. Pasian thu kigelhna laite sim nuam mi hong tho khia zel a, tua bang mite kiang ah a phel phel-in nusiat zel uh hi.\nHih thupuak nasep pen a tenna uh mual no taw zaang kuam sung leh mun zaangte pan ki pan ahih hangin gam zaipi hong zeel hi. A Topa uh’ aa mah bangin khe guak leh puansia tawh gimpi in khuapite pal tan-in khualzin uh a gam dangte ah a va lut in mun ci teng ah khaici manpha va theh kawi kawi uh hi. Amaute paina teng ah pawlpi hong po kawi kawi a, thumaan ading in thahna thuakte’ sisan in teci hong pang kawi kawi hi. Pasian (72) ni lianpi hong tun ciangin hih banga citakte sepna panin sal sunga khol ding kha manpha tampi ki la ding hi. Pasian thu in Khristian takte nasepna tawn-in mi inn sungtham lo in mi lungtang sung dongah simtham leh dam tak in a va lut kawi kawi hi.\nWaldenses te adingin Laisiangtho pen, hun beisa-a Pasian in mite a donzia ciaptehna leh tu hun-a nasep ding hong piakna bang lel bek hi loin, hong pai lai ding siatnate leh minthanna dingte lahkholna laibu ahi hi. Na khempeuh beina mong ding gamla nawn lo cih um in thungetna le khitui tawh Laisiangtho a sim uh ciangin a manphatna thuk muh sem sem uh a, mi dangte tungah hot khiatna thu puak ding pen amau masuan in a ngaihsun uh hi. Tua a siangtho laidalte tungah teltaka kilak hotkhiatna dinga Pasian geelna thuguipite a sim uh ciangin, hehnepna leh lam etna tawh Jesu sungah a khamuang uh hi. Tua bangin khuavak in thuman theih siamna a piak ciangin lungdam mah mah uh a papal khua mialpi’ tuam cip mite kiangah khua vak puak ding a lung-gulh pen uh hi.\nPope leh phungzi te makaihna tawh mipite in mawhmai nadingin amau pumpi amawkna-in gawt bawl uh hi cih a mu uh hi. Gamtat pha suangin hotna ngah ding in aki hilh uh ciangin, a lungsim un amawhna bek uh mitsuan sak-a Pasian hehsak lua khin in ki ngaih sun uh ahih manin, maipha zonkikna in amau leh amau a ki gawtbawl mawk uh hangin mai sakna ngah tuan lo uh hi. Tua banga lungsim kisuanga gim mite Rome thu-upnate in a hen cipte ahi hi. Mi tul tampi in a lawma gual, a beh aphung, nusia-in a khan tawn uh nu ngak siangtho inn te ah lut-in a hun bei uh hi. Mi tul tampi in mawh maina leh khamuan na ngah na’ngin an ngawl ngawluha, savun keu tawh kisat-in, zan khuavak-in zanhak uh a, suang peek nom vot tung ah nai tampi pi bok-in, khual gamlapi pi thupha zonna in zin uh a, a kih tak huai zo zah-a ki gawt bawlna tawh amau leh amau ki bawl sia uh hi. Mawh ki suangtakna lungsim in nen cip ahih manin Pasian thuk kik ding lauthawnga amawkna pi-a kigimbawl mi tampite in lam etna khuavak zang khat (73)zong ngah kha lo in han sung ah a lut uh hi.\nWaldenseste in tua khaa gilkialte nuntakna an pia nuam uh a, Pasian hong khap lungmuanna thupuak hilh nuam-in, eite lam etna Honpa Khrist lak nuam uhhi. Gamtatpha leh thupha bawlna in thukham palsatna pan hong hon khia hi cih a upna uh in upkhialhna lian pen a hi hi. Sepna thaman tawh suahtak ding lam etna in Khrist hong itna le hehpihna teng a heem khia a suak ahi hi. Mihingte apuuk khit ciangin Pasian kiang zuat kik nading bang mah bawl theih nei nawn het lo uh ahih manin Jesu a hong kigo ahi zaw hi. Khristian te upna pangpi in Honpa sihna leh thawhkikna bek ah ki bulphuh ding a hi hi. Mi khat in Khrist ahi bang banga saan’ ding hi a, Amah tawh kizopna pen i khutte leh i pumpi a kizop bang dan, leenggui hiang leh a guipi a kizop bang mahin Khrist tawh ki zom ding i hi zaw hi.\nPopete leh phungzite in maigum leh etngamhuailo a hi gem gam ding bangin in Pasian leh Khrist’ nuntakna langhkhia sak uh hi. Honpa in mimawhte khasiat hetlo a hihmanin, siampite leh mi siangthote in palai sem in a vai hawm sak ding kisam hi ci-in um sak uh hi. Pasian thumaan a mu sa mite in ahih leh Jesu pen a hong khasiatpa, hong Honpa, mawhna van gik pua-a a gim mi khempeuh hong khut vaan-a Ama ki-ang zuan dingin hong sam den ahihna, tua bang mite tung ah lak nuam mah mah uh hi. Mihing in Pasian khap thute a muh tel theih loh nading Satan lam khaknate heem khia nuam mah mah uh a, mite in Pasian kiangah a mawhnate uh pu laak-in maisakna leh khamuanna ngah le uh deih sak mah mah uh hi.\nVaudoi thupuak siate in mite lungsim ah Gospel thumaan guang nuam lua mah mah uh ahih manin Laisiangtho pana ki gelh khia sawn a phel phel te ki dawmtakin pia khia uh hi. Hehna phula dingin Pasian in thu hong khen ding cih lauthawngin a kisungsia den mawhna net cip mite lungsim ah lam etna leh khamuanna ngah sak ding pen a lungkim pen pen na uh a hi hi. Amuk liing liing sa leh khitui luang sa-in khuk din kawm kawm-in a sang gamte mai ah mawh nei mite adingin lam etna maan khat bek a hong ki (74)kamciamna thu pulaak zel uh hi. Tua a khing cip, a mialsa lungtangte panin lungziinna meiilomte nil khiat sak-in, Dikna-Nitaang in salh vak a a dam theih nadingin na seem uh hi. Laisiangtho phel no no te sim in, a ngai mi in a zak nop lai teng leh thu omzia maan takin a mat theih dong sim pha pha uh hi. Tua a ki deih pha deuh munte lak ah, “Ama Tapa Jesu’ sisan in I mawhna khempeuh panin eite hong siangsak hi,” (1 John 1:7), cih te peuh, “Moses in gamlak khuam tungah sumngo gul a khai mah bangin Mihing Tapa zong hong ki khai ding a, Amah a um mi khempeuh nungta tawntung ding hi” (John 3:14, 15) cih te hi pha diak hi.\nRome te khem zawh loh mi tampi mah na om a, mihing peuh vantung mi peuh in mawhnei te adingin palai sem ding cih a lau huai upkhialhna tua mite in tel muh uh hi. Khuavak in a lungsim uh hong salh ciangin lungdam takin “Khrist in ka siampi hi. A sisan tawh kei a hong thoih dam hi. Ama biakna tau in kei ki pulaakna mun hi” hong ci uh hi. A pum a tang-un Jesu kicinna ah hong kipia uh a, “Upna lotawh kua mah in Amah lungdam sak zo lo hi” Heb. 11:6, hong ci thi the uh hi. “Eite in hotkhiatna i ngah nadingin leitung khempeuh ah Pasian hong piak min dang khat zong om lo hi” Sawltak 4:12 hong ci thei ta uh hi.\nHih khuasia in a nuai gawp mi pawl khat te adingin Honpa’ itna telcian hak zah in lian lua ta hi. Khuavak in tuiciin bangin amaute tuum in, suakta lua mah mah ta uh a hih manin, vangtung kah to pah ding zah mah mah bang uh hi. A khut te un Khrist khut muang takin leen a, akip den Khang Suangpi tung ah a khete nga uh ahih manin sih ding launa teng a bei hi. Honpa minthan theih nading ahih nak leh thong inn le kihaalna mei kuang nangawn en lah mah mah zaw ta uh hi.\nThumaan khuavak deih ahih nak leh, khat bek ahia, mi lomno khat ahi zongin omna mun simtham te ah Pasian thute ki sim khia a, thuman ki puak hi. Zan khuavak vak tua bangin hun ki zangh pah pah hi. Gupna thu amatcian mateng uh thupuak asimpa simna a cimtak theilo thungai mite lamdang sak huai zah phial ahi hi. (75) “Pasian in kei sumpi zong a saang takpi mah diam?”, “Kei hong mai tai zo ding hiam?”, “Kei hong maisak zo lai ding hiam?” cih dotnate kiza mun pen a, a dawn kik nadingin, “Van gik pua-a gim mite aw Ka kiang ah hong pai ta un, tawldamna ka hong pia ding hi”, Matt. 11:28 pen ki sim sak zel hi.\nUpna in kamciam ah kinga sak ahih manin, nuamna tawh a dawn’ kikna uh in “Khual gamlapi ah mawhmaina zongin va zin kul nawn lo a, Pasian biakna mun siangtho munte haksapi-in zuat kul nawn lo hi. Jesu kiang ah mawhna tawh kihhuai pi mah in kong pai dinga, ka thu ngetna Amah in hong nuih san lo ding hi. “Na mawhna kimai sak zo hi’, Kei aa, keima aa teek, ki mai sak zen ding hi!” cih khawng a ki za hi.\nLungtang sungah lungdamna tuihual bangin hong kihual a, Jesu min pen lungdamna sumpite tawh hong ki pahtawi hi. Amaute lungdam in inn ah ciah uh a, khuavak theh khia dingin amau muh thak nuntakna lampi le thumaan te mi dangte tung ah gen sawn uh hi. Thumaan deih mite lungtang ah Laisiangtho kammal in tha khat-a thu a gen ciangin mul kim huai zah-in vanglian ki mu hi. Tua in a za mite lungtang ah kikhelna a pia Pasian’ aw a hi hi. Ki niam khiatna leh muan huai na te ban ah, lungsim thuk a neihnate,hangin thumaan kamtaaipa khat in ma ban zom in a ma ki dawk lam ki mu hi. Mun khempeuh panin a thu ngai mite in Amah koi pan hong pai a koi lam ah pai lai ding cih thute na ki dong kha ngei lo hi. A thu a zak uh ciangin nuam lel uh a, a masa-in lam dang sa-in, tua khit teh lung dam gawp lel-in, tua thu dot dingin seh kha lo uh hi. Amaute in a inn uh ah ciah pih dingin a zol uh ciangin amah in Tuu mangte zongin a veh ding ka hi hi, ci zel hi. Amaute khat leh khat in vantung mi hoh hi mai hiam? ci in ki dong uh hi..\nLei danga pai hiam, ahih kei leh a ki thei lo kawhawm sung khat peuh ah a nuntakna sial mai hiam, a hih kei lai leh a teci pan’na gam mun khat peuh ah a guhte keu cip ta hiam, mun tampite ah tua thumaan kamtaaipa kimu kha nawn lo hi. Ahih hangin ama nusiat kammalte kisia thei nawn lo a, mihingte lungsim sung ah na (76) seem den hi. A thupha bawlnate thukhenna ni ciangin a kim in ki mu ding hi.\nWaldenses thupuak siate in Satan gam luh gawp uh a, khuamial vangliatna nakpi-in a ki gal ging sak zaw hi. Thumaan in mai a nawt lailai khak ding pang gige a, gilo kumpipa in ama sawltakte alin phawn hi. Ki niam khiat taka khual zin kawi kawi hih naseemte bawl-in amau nasepna pen lauhuai thei ding a hih lam Papal makaite in mu uh hi. Khuavak ki dal het kei leh thukhial meiilomte phiat siang-in mite a tuam cipna hong khia in mite lungsim Pasian bek ah ki nga dinga, Rome tungnun’ penna susia ding hi.\nHih tanglai thuciin upna a leen pawlte hong pian khiatna in Rome te lampialna kilang sak pen a hih manin, mudah in zong a bawlsia pen pah uh hi. Laisiangtho teng kaai khawm-in aap na ding thu a piak khiat ciangin a na nialna uh zong Rome te zak dah pen khat a hi hi. Amau in leitung panin hi bang mite ki phiat khia siang leh hoih ding hi ci in a ngim uh hi. Tu-in Pasian mite a teen’na mualtung ah a lau huai naseppi hong tung ta hi. A khaap lui teng uh zui-in bawlsiatna hong laangin, mawh baang lo Abel in tualthat Kain khutlum a thuakte bang hong tung thi-the ta hi.\nA lote uh ki vat mai sak pah pah a, a teen’na inn te leh a biak inn te uh ki phel gawp sak ahih manin, mawhnei lo a thanuam mite inn leh lo munte keu gaw gam a suak sak zel uh hi. Sapi gilkial in sisan a liah khak cianga a kihtaak huai zawk bangin pope pawlte zong a bawl siatte uh’ thuakna hangin a thang paihna uh hong suuk zaw hi. Hih teci pang mite a tampi mualtung teng ah ki delh a, a bukna uh zaang lei ah sabet-in ki beng in, gam-mang lak kawl lak teng ah a taai nading uh ah a daal uh hi.\nHih mite a gamtat siatna uh mat khiat-a kawk tham ding lah bang mah om lo hi. A galte na ngawn un mi thu neem, zaaidam, mi hoihte ci in gen uh hi. Pope deihna banga Pasian a biak nop loh man un a mawhmat hi leh dih mawk hi. Mihing leh dawite kop in a khel thei pen a a phawk khiat uh sim mawhna te, (77) maitang salh nate, leh gawtbawlna te amau te tungah azang uh hi.\nRome in a ki mudah pawlte phiat siang ding khat vei sawm a, pope in zum thu (papal bull) pia khia in tua mite pen upna lampialte hi, thah siang ding hi, a ci hi. Amaute tha dah, tat sia, thupalsat, ci loin misiangtho bangin kibawl in “Tuu huang sunga tuute zol khia uh hi” cih thu tawh ki mudah a hi hi. Tua ahih manin pope thu piakna ah, “Tua thu tangpeek, kih huai a huaisia pawlte in hong kiciam ding uh a nial uh leh, gunei gulte sukzan bangin ki sat zan ding hi” ci hi. Hih a ki phasak thupiapa in a kammalte za kik kha ding ahih lam a phawk kha ding hiam? Thukhenna mai ah amah dawntuah dingin vantung laibute sungah na kiciamteh ahihna thu a thei nangap ding hiam? “Ka sanggamte a neu pen khat tunga na bawlna uh Kei tunga hong bawl na hi uh hi”, Jesu in ci hi. Matt. 25:40.\nUpna lampial te bawl siatna ah hong huh ciat dingin tua zum thupiak (bull) tawh pawlpi mi khempeuh samin a zawn hi. Tua nasepna ah a tha lawp nadingun, “Taangpi mawhna a hi-a aituam mawhna hanga a thuak ding uh daan khempeuh pan maisak ahih nadingun upna pial te su mang ning, ci in ki ciamna khat peuh hong nei pepeuh te, a maan lopi-a a neih khat peuh zong tang suak thei ding hi. Upna pial mi a thah nading ah zong mithat hihna pan mawh maisakna piak kholhsa hi dingin khaam hi. Tua thu in Vaudoi tawh kinai nateng phiat sak a, a mite khem peuh uh kiang ah tua te tawh kizom nawn lo dingin thupia in, kuamah in amaute huh thei lo ding, a ut pepeuh in amaute neihsa na te sut thei ding,” ci in thu pia hi. Hih laibu in na khempeuh te’ Topa a kihih sakna lak hi. Tua pen Dragon gulpi hawkna aw hi a, Khrist’ aw hi lo hi.\nPapal makaite in Pasian thukham bangin nuntak ding vai hawm lo uh a, Rome deihna banga a phuat khiat uh ngeinate banga nuntak ding vai hawm zaw in mi khempeuh tua bangin zawh thawh thu tawh zuih sak a sawm hi. Khawsik mul thawh huai no no hong bawl uh a, Pope te leh phungzite in kih-huaina a tuam tuam leh Pasian neu bawl na te, Satan deih bangin phuangphuang mai uh hi. A omzia peuh mah uah migitna om him him lo hi. Khrist khai lum in, sawltakte that lupna lungsim leh, sisan luan sak bek a uuk Nero in a khan’ (78) sung teng a thumaan te athah nop bang in Pasian’ it mite leitung pan-a siak siang ding nakpi-in hanciam uh hi.\nKum za tampi sung Pasian a kihta hih mite tung ah bawlsiatna tung a, lungduai takin a thuak thuakna man un Honpa in amaute a pahtawi hi. Tua bawlsiatna crusade lak mah ah thumaan theh khia dingin thupuak siate ki sawl khia a, saseh saat bang ding a hih uh thei napi kuan khia ve ve uh hi. Amaute sabet-in ki benga, a sisan uh in khaici tuh bangin gah hong nei zel hi. Tua bangin Luther pian ma a kum za lom tampi sung Waldenses te in Pasian teci na pang uh hi. Gam teng leiteng ah ki theh kawi kawi uha, Wycliffe huna ki pan khia biakna Puahphatna khaici na tuh in, Luther hun dong, tua pan-in mai nawt to zel-in hun bei ding cianga “Pasian thumaan leh Jesu Khrist tecipanna” tawh kizom to ta ding hi. Rev. 1:9.\nPrev post Kidona Lianpi 3: Khimzin Laitual Len Hun: Lampialna\nNext post GC 5: John Wycliffe


url: =Banghang South Korea Le North Korea ~ Thu Tatuam (Siyin News)\nBanghang South Korea Le North Korea\nSunday, August 13, 2017 Knowledge 1 comment\nNidang in Korea leidawk (korea peninsula) sia Choson dynasty ukna nuaiah ngamkhat hi.\nJapante in 1910 pan kumh 35 cin 1945 dong uk hi.\nNgalpi nii ciang U.S. le Russiate in Korea leidawk simkhawm ahikom, Russia te ukna le U.S. te ukna in kikhen hi.\nRussia ngalkapte sungah sia tulaitak Kim Jung Un ii apianna pu Kim Il Sung sia ngalkap lampui khat in kician mama hi.\n1947 ciang U.S in, UN, lampui sakna taw United Nations Temporary Commission on Korea (UNTCOK) ci vaihawmna sia, Russia te in thumin ngawllai ci in langpan pai hi.\nMay 10, 1948 ciang UNTCOK in ngambup lampui tealna election neisak in, Korea leidawk aa ii president masa phitbel Syngman Rhee hong suak hi.\nRussia in, UNTCOK lampuina dei ngawlin, Kim Il Sung holh lampuina taw, Sep 9, 1948 ni in ( Democratic People's Republic of Korea)ci aa tuam din sak pai hi, tua kum Dec 10 ciang Russiate in Korea nusia hi.\n1950 ciang Kim Il Sung le ngalkapte i, thangsang tum ahikom, UN ngalkapte in hawlkeak kik laleau in, Senngam ngii dong nawk to hi.\nSenngam ngii athet uh ciang Sen ngalkapte in, "lem tua khu hi" ci paulap aa, thangsang sim suk laleau aa, tulaitak a ngam 2 kikhen na ah alang le lang tawlnga uh hi.\nNgam lampui Syngman Rhee ngalkisim tawlngah natu langlelang ngalkapte kikhenna ngii Korean Demilitarized Zone (DMZ) atu sign aa tuni dong apai suak in South Korea Le North Korea ci kikhen ahi hi.\nRef: http://theconversation.com, wikipedia\nibu siti aisya August 13, 2017 at 2:18 AM


url: =Tulaai Leitung Thuthang Tuamtuam Updates Dec 15, 2014 :: ZOMI DAILY\nposted on 16 December 2014 at 9:32 am Lomkholna: Khawmpau, Myanmar, News, World, Zomi\n· Zomi sung ah guitar a-uun tum siam mahmah Falcon Band pan Zekhe December 15 ni in Motor Cycle in phulkha in ongnusia ta hi. Zomi te amadawk, akilang ding khatpeuh omsun leeng umgui gamp maai gui gamp bang ikhan sih pahpah peen mangta khaalgah ineek man hiam aw kuabawl hiliang ihihiam cin pam maih sakluatman ka ommun ah namin sial ing. Facebook.com\n· Democratic Republic of Congo gam tawlam a om Tanganyika tui tung ah khualzin mi 500 bang apuathei Tembawpi khat December 12 ni zan in kibung a December 15,2014 ciang mizong ten misi 129 mukhia 232 kiim bang mangthang laaiding in ummawh uhhi. cnn.com\n· Australia gam Sydney khuapi laaizang pawl a om Lindt Chocolate niangphaan zuakna sung ah kua mi kuasa kitheilo Thautawi pawl khat December 15 ni zing valuut in asai naseemteng leh niangphaan zingdawn teng kuamah pusuaksaklo in mancip uhhi. Palik a zalom asim in umcihzihziah himah leh vasuhziau theih hilo ahihman in honkhia zonaailo uhhi. Kaamphatna lianpi tawh mi peen inn nung annzuakna lampan taaisim thei uhhi. Tulian in hih thautawi te mimat mi 10-25 hiding in ki um mawh hi. Hih mimancip thautawi te in aumcihcip palik te kiang ah IS dialkhai leh Prime Minister Tony Abbott tawh kiho ding ngen uhhi. Bbcnews.com\n· Egypt gamnawl tuipi tung ah Peter te hunlaai dan a ngabeng a alaamlaam Egypt gam mi 29 te tuanna Tembaw neu tons 220,000 gik apua Italy lampan ongsuak Panama dialkhai akhai Tembaw pi khat in December 14, 2014 ni in phuulkha a , mi 11 sipah in 18 tuipi sung ah mangthang uhhi.\n· Japan gamte kiteelna December 14, 2014 ni hialbawl uha, Prime Minister Shinzo Abe te party ahi Liberal Democratic Party-LDP in tutna 475 lakpan 325 tawh gualzawhna ngah ci in kiteelna vaigeel pawl in genkhia uhhi. Tua ahihman in PM Abe in term khat ngahkiklaaiding ci in ki ummawh hi. PM Abee peen 2012 kum a PM asuak hi in PM asepan tukikaal Japan gamte sumluut 5%-8% ah kahto hi. 2015 kumciang10% dong katungsakding ci in PM Abe in genbel in nei niloh hi. bbcnews.com\n· 2014 kum aiding leitung gam 120 pan nungaak meelhoih,duangcing, ngumngeek kidemna ah South Africa gammi Rolene Strauss in akhatna meelhoih duangcing peen ngah hi. Amah akipah mahmah ban ah President Jacob Zumma in zong a angtan mahmah nathu gen chiapchuap hi.bbcnews.com\nPrevious: Ngahna Sangin Piakna Ah Thupha Om Zaw Hi ~ Khat Thang\nNext: Australia Mikiman te thu Updates December 15, 2014


url: =Jew mite’ lungtang :: ZOMI DAILY\nposted on 8 August 2019 at 9:09 pm Lomkholna: News, Siamsin\n1. Jack Tarmiel\nHi mipa pen Commodore computer hong bawlkhia pa a hihi. Hih mipa pen 1945 April kha- galpi nihna lai in US galkap sungah lut hi. German te bawlsiatna pan a galtai mah a hihi.\nGalkap sungah na kisia, setvan kisia te a puah a hihi. Kumsawtpi tuabang a sepkhit ciangin a kholsa sumte tawh laigelhna set khat hong leizo hi.\nTuabang tengtawh hong kipan toto a, 1960-1970 kum ciangin personal computer hong bawlkhia thei mawk hi.\n2. Nathan Shapell\npen galpi nihna lai in German te’n thahdingin a matsa a hihi. A taklam khuttungah ciaptehna 134138 ci in tattoo kigelh sitset hi. Kaamphatna lianpi tawh bawlsiatna thongpan suakta thei aa, 1950s in US gam hong tung hi.\nCimawh buk ah om masa in tuapan, inn nasem in hong om hi. A sawtlua lo in a lianpen innlam nasep, leitangtawh kisai nasep a neipa hong suak zo veve lai hi.\n3. Fred Kort\nleuleu pen Trevlinka bawlsiatna mun (concentration camp) a om mi tul tampi lakpan a suakta mi 9 lak ah khat a hihi. US a tunma in a innkuanpih khempeuh mukha nawnlo a, a mahbek guaktangin a suakta a hihi.\nSum neilo, puanneilo, melsia, gilkial dangtak in galtai a hihi. Nasep neupen mahtawh hong kipan aa, a hun ngahsim in naumilim bawl hong sem hi.\nTua nasep bekbek tawh hauhcihtak a hau mi hong suak leuleu hi. A company pan a kibawl naumilim a omlohna inn a omloh zahdongin hong lawhcing hi.\nzong thah ding a kizonna pan leihawm sungkhat tawn in hong suakta ciamciam mi a hihi. Ni tampi mikiang ah nektawm ding an a ngenpa ahihi.\nA sawtlua lo in leitungah a minthang Vishay Intertechnology hong phuan khia a, setvan thupi tampi a kibawlna company a neipa hong suak hi.\nA lungsim puakzia uh\nHih mite khempeuh bemguak vive tawh a kipan hiaa, ahizongin a lawhcindan uh genzawh hilo hi. Hih mite lawhcinna thusim khat om a, tua pen: tuni ka pianzia in zingciang ka lawhcinna ding hong khaktan theilo hi. Tuni leh zingciang kisai lo hi’ cih lungsim nei tentan uh hi. Lungneu, lungkham, khasia, lungkia cih te zangvetlo uh hi.\nHi Jew mite’ lungsim puakzia in Hauhna leh Lawhcinna lianpi a ngahsak uh a hihi. Tua lungsim tawh ei zong mainawt ding hihang. Siamsin Library\nPrevious: 8888 phawkna ~ Pu Thangboi\nNext: US pan Pu Lengtong Pauno panpihna sum kikhakkhinta


url: =Paikhiatna 7 | Siantongluan\nTopa in Moses kiangah, "Thei in, Faro tungah Pasian bangin nang kong bawl hi. Na sanggampa Aaron pen na kamsangpa hi ding hi.\nNang kong thupiak khempeuh na gen ding hi. Ama leitang panin Israel mite a paikhiat sakna dingin Faro tungah na sanggampa Aaron in gen ding hi.\nAhih hangin keimah in Faro lungsim ka khauhsak ding a, Egypt gamah ka limte leh ka na lamdangte tampi ka bawl khit hangin\nFaro in nang thu hong ngailo ding hi. Tua ciangin keimah in Egypt tungah gimna ka tungsak ding a, thukhen nasepna lianpite tawh Egypt gam panin Israel mi ahi ka mihonte ka paikhiatpih ding hi.\nKeimah in Egypt tungah gimna tung sakin amaute lak panin Israel mite ka paikhiatpih ciangin Egypt mite in Topa ka hihna hong thei ding uh hi," a ci hi.\nMoses leh Aaron zong Topa sawl bangmahin gamta uh a, Topa in amaute a thupiak bangin amaute in sem uh hi.\nTu-in amaute in Faro tungah thu a gen laitakun Moses kum sawmgiat pha a, Aaron kum sawmgiatlethum a pha hi.\n"Faro in note kiangah, Note a thutak na hihna uh na lamdang khat tawh hong lak un, hong cih ciangin nangmah in Aaron kiangah, Gulpi khat a suah theihna dingin na ciangkhut la in la, Faro mai-ah khia suk in, ci in," a ci hi.\nTua ahih ciangin Faro kiangah Moses leh Aaron pai-in Topa thupiak bangin gamta uh hi. Aaron in Faro leh a uliante mai-ah a ciangkhut lawn suk a, gulpi khat a suak hi.\nTua ciangin Faro in a mipilte leh a aisan siamte a sam hi. Egypt mitphial siamte in zong amau siamna tawh tua bang teek mahin a bawl thei uh hi.\nBang hang hiam cih leh a milip in a ciangkhut uh khia suk ciat uh a, tuate gulpi vive a suak hi. Ahih hangin Aaron ciangkhut in amau ciangkhutte a valhtum hi.\nTopa gensa bangin Faro lungsim khauh lai a, amah in amaute thu ngailo hi.\nTua ciangin Topa in Moses kiangah, "Faro lungsim khauh mahmah a, amah in mite paisak nuamlo hi.\nTua ahih manin zingsangin Nail gunah a pai ciangin amah tawh a kimu dingin nang zong pai in. Gulpi a suak na ciangkhut pen mah tawi in la, gun gei-ah amah ngak in.\nAmah tawh na kimuh ciangin ama kiangah, Sehnel gam sungah ama mite in amah a biak theihna dingin a mite na paisakna ding a gen dingin Hebru-te Pasian, Topa in nang kiangah kei hong sawl khin hi. Ahi zongin tu ciangdong ama thu na mang kei hi.\nTua ahih manin Topa in, "Keima sep ding thute a muh ciangin kei kua ka hi hiam cih hong thei ding hi," ci hi. En in, hih ka ciangkhut tawh gun tui ka sat ding a, tuite, sisan hong suak ding hi.\nNgasate si ding a, gun tui uihgawp ding ahih manin Egypt mite in dawn theilo ding uh hi, ci in," a ci hi.\nTopa in Moses kiangah, "Aaron kiangah hih bangin gen in: Na ciangkhut la in la, sisan a suah theihna dingin Egypt tuite, amau gunte, amau luite, amau bualte tung leh amau tuili khempeuhte tungah na khut zan in. Egypt gam sunga sing beel leh suang beel khempeuh sung nangawnah sisan om ding hi, ci in," a ci hi.\nMoses leh Aaron in Topa thupiak bangin hih uh hi. Faro leh ama uliante muhin amah in ciangkhut vik to-in Nail gun sunga om tui sat a, Nail gun sunga om tui khempeuh sisan a suak hi.\nNail gun sunga ngasate si hi. Nail gun uih a, Egypt mite in Nail gun pan-a tui dawn theilo uh hi. Egypt gamsung khempeuhah sisan om hi.\nAhih hangin Egypt mitphial siamte in amau siamna tawh tua bangmah bawl thei uh hi. Tua ahih ciangin Faro lungsim a khauh ngei mahin khauh a, Topa gensa bangin amah in amaute thu ngailo hi.\nFaro kihei-in a inn sungah pai a, amah in a lungsim nangawnah tua thu ngaihsutin nei nawnlo hi.\nAmaute in Nail gun tui dawn theilo uh ahih manin Egypt mite khempeuh in Nail gun kiim tengah tui dawn ding a to uh hi.\nTopa in gun a sat zawh ni sagih pha ta hi.


url: =Aki buaipihlo ZCLS (Zomi Christian Literature Society) :: ZOMI DAILY\nposted on 19 March 2018 at 4:07 pm Lomkholna: News, Zomi\nZomi tampi in khua le tui kizopna ah lai tawh nasepna sangin online chatting tawh kizopna 80% te zat ahi hi. Biakpiakna na ngawn nasepna panin kikhop kullo zah dongin online panin lives hong kikhah khia ta hi. Online panin kizopna manlangte nasep bek ki lunggulh in adang thute ki phawk pih manlo hi. Kipawlna, biakpiakna, le sepkhiatna tampi online panin a ki pulak zolote pen damdam in ki nusia tawh kibang hi.\nZomi kampau mun tuamtuam om Zomite in a beisa sungin, minam min Zomi le Zoomi tawh kisel lawh in ih buai mahmah hi. Hih bang buaina pen biakna liante, beh le phung liante, kipawlna lian zaw deuhte hanciamna tawh minam min vai hamdai sak zolo ding hi.\nMinnam min tawh Zomi Christian Literature Society (ZCLS – No. 1 Tat Oo Thida 5, Bogyoke Road, Kalaymyo,Sagaing Divition) in pau le lai kep cing na ding lungulhna tawh kiphuan khia a hi hi. Pau le laite kemcing nuam taktak ih hih leh, ZCLS thahatna ding panpih mahmah kul ding hi. Tua ahih manin a kisam thute ah panpih sawm ding hi hang;\n– Kipawlna pen Christian upna tawphah ciang bek hilo in, ih ngeina, ih lai le ih paute tawh a kizop ding kisam hi.\n– Mun tuam gam tuam ih om hangin Zolai sinbu khempeuh ZCLS phalna tawh kibawl ahih ding kisam hi.\n– ZCLS in pau le lai a kizatna ah Encik Committee (Literature Editorial Committee) kisam hi.\n– ZCLS in pau le lai tawh kisai thusinna le kikupna (Seminar, Training, and Discussion) a zaizawh in vaihawm ding kisam hi.\n– A beisate ah kammal zat ding a ki thukim pawl khatte zong ZCLS in nong pulak ding uh kisam hi.\n– ZCLS in information committee nakpi takin a vaihawm zawhna ding ih panpih kei leh, Zomite lungsim ah ZCLS thupitna le lai nasepna ih minam sungah a omlo kisa toto ahi hi.\nTua ahih manin ZCLS nasepna a tangzai toto na dingin mimal kim ih buaipih sum le paai tawh ih buaipih ding kisam hi. Tedim Times\nPrevious: World Bank huhna lampi vai\nNext: Vondeih Kep Ding – 138 (Dimno’ Pa)\nTampaza tui le Cidamna ~ Zingsol


url: =Ka phuutkhaak ngei thukhat :: ZOMI DAILY\nposted on 29 October 2014 at 4:05 pm Lomkholna: LengtongPauno, News\nKum 7. mi kahih lai ka nu tawh ko’geel bek ka omni uh sunkhat…., ka lungsim a ka ngaihsut sut thukhat kakam pan hong gingkhia mawk a…. “Songput, song put ” kacih leh, ciangduai khattawi in ka nu kakiang ah hongpai a…, phunlo paulo deihpha takin ka taw thumvei hongsat khitteh phunlo paulo mah in paikhia kik hi.\nNalua sa kahih manin silent taktawh vibration in ka kidiik hi. Ahi zongin tua laitak hunin, ka nu hong satna ahang’ (aziak) ka ngaihsun zo pakkei hi.\nTuahun laitak in kakhua vuah kamkhel nono phuahtawm asiam mahmah ka puno “SongPau” acih khat om hi. Tua ka puno in ka U nungakte’ min asap ciangin ka U “Ciinbawi” pen “Cibeel” cise in, ka U “Vungbawi” pen “Veihbung” cise mawk hi. Kei pen naupang cihtak ka U te aitaang in heh giugiau denpong kahih manin, tua ka puno honghawh kik teh ka U te’ taangin “SongPau” cihpen ka bangci sap tam?…… cih ka ngaihsut sut leh kakam pan “Songput, songput” cih a naging khiakha khialkhong ahi hi.\nTuani a ka nu hongsat na thu ka theihloh hangin “Songput” cih pen amau behmin, ka Pute’ behmin na nahi hi. Ka nu lungsim ding ka ngaihsut sakkik teh “Lei a khaang nailo naupang muksi, pian’na Pute’ behmin khawng lou loding” aci hiding in ngaihsut sak ing. Ahi zongin atua hunlai in behmin ahih lam zong ka thei peuhmah kei hi. Ka nu’ kiangah zong phunlo paulo hongsat na ahang’ ….tuni dong akidong nai… nawnlo suak hi.\nKhanglui te’n zong naupang note’n anu apa’min alawh ding phallo uh hi. Sia Kam Khua Thang bel a tute’n: “KamKhuaThang aw…” cileh pakta mahmah, nuam mahmah kici hiven.\nPrevious: Zomi, Zogam tangthu (Chapter-1)\nNext: Khuado Pawi nopcitak bawlzawh lungdam kohna\n4 November 2014 at 10:38 am\nKipil sakna hilo hi,zomi ahkua matek in piangsawn khang sawnswn te a ding a ihcihna hi mi 4 kithudot na sung a ahtheih jawhlo uh khatpa in puzo in thei ding hi ci-in puzo ahdotuhteh thuphalak na hi ah ci mawpean khangno ten tubang a ahcin ding uh kaphalkei hi kha (9) (10) sung a ahkibawl khuado pen (1)khuasung siansuahna hi (2)maikumciang ihkhua ah cidamding le ankham dingle ankikialding dotna hi,(3) siampu ten kicidam dinghi cileh an kihau ding cih gen khie uh hi,ahthu sut leng sau lua ding hi ihdiehle damin sutkik ni maw


url: =Gilna asaden numeikhat Operation akibawlleh agilsung ah haholhna kimu :: ZOMI DAILY\nposted on 3 January 2018 at 7:40 pm Lomkholna: Australia, News, Sawltak, World\nAustralia gamsung ah numeikhat agil na saden ahih manin, siavuan te’n Operation abawlsakleh agilpi sungah haholhna “toothpick” khat mukhia uh cih Straits Times pan kiza hi. Tua numeinu pen agil nalua in bokgawp a, thuaklah mahmah ahih manin, Australia Surgeons te’n Operation abawlsak uh ahihi.\nMelbourne aom Doctors te’n agenna ah tua numeinu pen kum 70 aphakhin khat hi a, agilsung nasaden ahih manin, khakhat in 4 veibang zato kilakzelzel ci uhhi.\nSurgeons te genkhiatna ah tua haholhna in agilzang sungah dawtkha in, tua tungtawn in anatna huaisiasak semsem a, gilna saden hiding ci uhhi.\nGilna asatcil lamin agilsung Scan bawlsak in, ki etciansak a, ahi zongin bangmah kimulo cihi. Ahi zongin agilna pen noptuam theituanlo in, anunung ah Surgery akibawl ciangin agilsung ah haholhna Toothpick khat akimukhia cimawk hi.\nToothpick valhkha cihpen aom pakpak khollo hi a, ahi zongin tuabang in avalhkha tepen agilzang lauhuai sakthei a, agilzang boksakthei hi ci’n Doctors te’n genkhia uhhi.\nPawlkhat tepen haholhna hisese takeileh anlak ah ciangthempeuh kihelkha in, zukhamsul in avalhsukkha cihzong omthei uhhi. Pawlkhat pen haholhna azatkhit uhciangin paikhiapahlo in, akamsung ah petpetthei uh a, ummawh lohpi in valhsuk khathei uhhi.\nTuabangin Toothpick avalhkha tepen aki hepkhiatsak theihhang in, tuabang in Toothpick avalhkha te lakah 38% bangin sihlawhthei uh cihi.\nTuabang in Toothpick avalhkha te lakah 50% bangin amauleh amau avalh khaklam kitheilo uh a, lauhuai mahmah cihzong Doctors te’n genkhia hi.\nMore: Australia ah asidek numei khat alunggulh aombangin tuipinawl ah ki paipih\nAn nekkhit ciangin haholhna akanvalval, aki phamawhdeuh pawlkhat omthei hi. Haholhna nazatkhit ciangin nakam sungah muammuamlo in, nazatkhit ciangin paikhia pahpah hi. Tuaban ah midangte maiah haholh veve cihkhawngzong etlawm hetlo hi. Midangte’n kihhuai hongsa mahmahding cihkhawngzong phawk huai hi. Sawltak #zomidaily\nPrevious: USA, Texas ah Cung Lian Thang amahleh amah khautawh ki khailum\nNext: Kamang lamdang salua ing ~ Lengtong Pauno


url: =Siampi Laibu 14 | Siantongluan.net\nSiampi Laibu 14\nSiampi Laibu 14 |\n"Hih pen amah a kisiansak ni-in mi phakpa zuih ding ngeina hi ding hi. Siampipa kiangah amah kipaipih ding a,\ngiahphual pualamah siampipa paikhia-in vel ding hi. Tua ciangin a phaknatna pen a phakpa tung pan a dam leh,\na kisiangsak ding mipa-a dingin a hing vasa siang nih leh taamtak sing leh a ausan puan leh puknah a la dingin siampipa in amaute sawl ding hi.\nAmaute in lei beel khat sunga kikoih tuiluang tungah a vasa khat a gawh ding uh siampipa in thu pia ding hi.\nAmah in a hing lai vasa pen taamtak sing leh a ausan puan leh puknah tawh la khawmin, tuate leh a hing lai vasa pen tuiluang tunga kithat vasa si sungah diah ding hi.\nAmah in phaknatna panin a kisiangsak dingpa tungah sagihvei theh ding a, tua ciangin amah siang hi, ci-in gen ding a, a hing vasa pen gamlakah khah ding hi.\nA kisiangsak ding mipa in a puante sawpin, a mul khempeuh metkhia-in, tui sungah amahmah kisilin, amah a siang hi ding hi. Tua khit ciangin amah giahphualah hong ciah ding a, ahih hangin ama puanbuk pualamah ni sagih sung om ding hi.\nA ni sagih ni-in amah in a sam, a khamul leh a mitkhu mul, leh a pum tungah a om a mul khempeuh metkhia ding hi. Tua ciangin amah in a puante sawpin, tui sungah a pumpi silin, amah a siang hi ding hi.\n"A ni giat ni-in amah in a sitbaanglo tuuno a pa nih, leh a sitbaanglo kum khat a pha tuuno a nu khat, leh an tawh biakna ahi sathau tawh annel lawh thum leh sathau biingta khat la ding hi.\nAmah a siangsak ding siampipa in a kisiangsak ding mipa leh hih nate, kikhopna bukkonga Topa mai-ah paipih ding hi.\nSiampipa in tuuno a pa khat la-in sathau biingta khat tawh mawhna hanga biakna-in pia-in, vei-a biakna-in Topa mai-ah tuate vei ding hi.\nAmaute in khialhna hanga biakna leh meihal biakna, siangtho mun sunga a gawhna mun uhah amah in tuuno go ding hi. Bang hang hiam cih leh mawhna hanga biakna pen khialhna hanga biakna mah bangin siampipa-a hi a, tua pen a siangthopen ahi hi.\nSiampipa in mawhna hanga biakna si tawmkhat la-in, tua si pen a kisiangthosak ding mipa taklam bilteep, a taklam khutpi, leh a taklam khepi nuh ding hi.\nTua ciangin sathau biingta panin kimkhat la-in amahmah veilam khutsungah sungin,\na veilam khutsunga om sathau sungah a taklam khutme diahin, a khutme tawh a sathau kimkhatte Topa mai-ah sagihvei theh ding hi.\nAma khutsungah a omlai sathau kimkhatte pen siampipa in a kisiangthosak ding mipa taklam bilteep, a taklam khutpi, leh a taklam khepi nuhin, mawhna hanga biakna si tungah koih ding hi.\nSiampipa in a khutsunga sathau omlai teng a kisiangthosak ding mipa lu nilh ding hi. Tua ciangin siampipa in ama-a dingin Topa mai-ah kilemna bawlsak ding hi.\n"A nitna panin a kisiangthosak ding mipa-a ding kilemna bawlna dingin siampipa in a khialhna hanga biakna pia ding hi. Tua khit ciangin amah in meihal biakna go ding a,\nmeihal biakna leh an tawh biaknate, biakna tau tungah pia ding hi. Tua bangin siampipa in ama-a dingin kilemna bawlsak ding a, amah a siang hi ding hi.\n"Ahih hangin amah zawngin tuazah a piakzawh kei leh, ama-a ding kilemna bawlna dingin a kivei ding, mawhna hanga biakna-in tuuno a pa khat, an tawh biakna dingin sathau tawh a kibawl annel lawh khat leh sathau biingta khat pia ding a,\nvakhu nih ahi a, kawl vakhuno nih ahi zongin, a piakzawh bangbang pia ding hi. Khat pen khialhna hanga biakna ding hi a, a khat pen meihal biakna ding ahi hi.\nA ni giat ni-in amah in Topa mai, kikhopna bukkong, siampipa kiangah ama kisianthosakna dingin tuate paipih ding hi.\nSiampipa in mawhna hanga biakna tuuno, leh a sathau biingta khat la-in, vei-a biakna-in Topa mai-ah tuate vei ding hi.\nAmah in mawhna hanga biakna tuuno go ding hi. Siampipa in mawhna hanga biakna si tawmkhat la-in, a kisiangthosak ding mipa taklam bilteep, a taklam khutpi, leh a taklam khepi nuh ding hi.\nSiampipa in amahmah veilam khutsungah a sathau kimkhat sung ding a,\na veilam khutsunga a om sathau tawmkhat a taklam khutme tawh Topa mai-ah sagihvei theh ding hi.\nSiampipa in ama khutsunga a om sathau tawmkhat a kisiangthosak ding mipa taklam bilteep, taklam khutpi, leh a taklam khepite, mawhna hanga biakna si a kikoihna munah va nuh ding hi.\nSiampipa in a khutsunga a omlai sathau teng a kisiangthosak ding mipa-a ding Topa mai-ah kilemna bawlna dingin a lu nilhsak ding hi.\nAmah in vakhu hita leh kawl vakhuno hita leh, a piakzawh bangbang pia-in,\nkhat pen khialhna hanga biakna ding, a khat pen meihal biakna dingin an-a biakna tawh pia khawm ding hi. Siampipa in a kisiangthosakpa-a dingin Topa mai-ah kilemna bawlsak ding hi.\nHih pen phaknatna a vei, a kisiangthosakna dingin biakna a pia zolopa-a dingin ngeina ahi hi," a ci hi.\n"Note-a dingin kong piak Kanaan gamah na om ciangun note leitanga inn khat sungah phaknatna kong tunsak ciangin,\ninn neipa pai-in siampipa kiangah, Ka inn sungah natna nam khat a om ding tawh kibang, ci ding hi.\nTua ciangin, inn sunga om na khempeuh a nin hi, a kicih khaklohna dingin a natna a vel dingin siampipa a pai ma-in amaute in tua inn a na hawmsakna ding uh thu pia ding a, tua khit ciangin inn vel dingin siampipa pai ding hi.\nAmah in a natna vel ding hi. A natna pen tua inn kawm tungah omin, a hing mel ahih kei leh a san mel na pua-in, tua natna kawm maitang sangin a thuk zawk tuak leh,\ninnsung panin innkongah siampipa paikhia ding a, ni sagih sung inn khakcip ding hi.\nA ni sagih ni-in siampipa hong paikikin en ding hi. Tua inn kawm tungah a natna a kizelh leh,\nnatna a baanna suang lakhia-in khuapi pualam a nin mun khatah a paipihna dingun siampipa in thu pia ding hi.\nAmah in a innsung kimkot kiatsakin, amaute in a kiatkhiat, a kizutna themte, khuapi pualam a nin mun khatah bua ding uh hi.\nTua ciangin amaute in suang dang la-in, tua suangte omna munah koihin, amah in zutna dang la-in tua inn zut ding hi.\n"Amah in a suangte lakhia-in a inn kiatin a zut khit ciangin tua inn sungah natna hong suahkik leh,\nsiampipa pai-in en ding hi. Inn sungah a natna a kizelh leh, tua pen inn sunga om a lauhuai phaknatna hi a, tua inn a nin ahi hi.\nAmah in tua inn, a sing a suang leh inn a kizutnate khempeuh phel ding a, khuapi pualam a nin mun khatah tuate puakhia ding hi.\nTua thamloin tua inn a kikhakcip sungteng a sungah a lut mipa a nitak dong a nin hi ding hi.\nTua inn sungah a lum mipa leh an a ne mipa in ama puante sawp ding hi.\n"Ahih hangin siampipa hong pai-in a vel a, a inn a kizut khit ciangin inn sungah natna a kizelh kei leh, tua ciangin a natna dam ahih manin siampipa in tua inn siang hi, ci-in gen ding hi.\nTua inn siangthosakna dingin amah in vasa neu nih, taamtak sing leh a ausan khau leh puknah tawh la khawmin,\nbeel sunga kikoih tui luang tungah a vasa khat go ding a,\ntaamtak sing leh puknah leh a ausan khau pen a vasa hing tawh la khawmin, tua pen a kigo vasa si leh tuiluang sungah diahin, tua inn sagihvei theh ding hi.\nTua bangin amah in vasa si tawh, tuiluang tawh, a hing vasa tawh, taamtak sing leh puknah leh a ausan khau tawh a inn siangsak ding a,\nvasa hing pen khuapi pualam gamlakah khahkhia ding hi. Tua bangin amah in tua inn-a dingin kilemna bawlsak ding a, tua inn a siang hi ding hi," a ci hi.\nHih pen phaknatna khat peuhpeuh tawh kisai-in ngeina ahi hi: Cithak tawh kisai,\npuan tung hita leh innsung hita leh-ah a om phaknatna tawh kisai,\na bawk hita leh meima hita leh a tuampian khat peuhpeuh tawh kisai-in,\nbang hunin nin a, bang hunin siang hiam, ci-in lahna ding ahi hi. Hih pen phaknatna tawh kisai ngeina ahi hi.\nTedim Lai Siangtho / Laibu: Siampi Laibu 14


url: =Piancilna 37 | Siantongluan.net\nPiancilna 37 |\nA pa tawlkhat a tenna Kanaan gamah Jakob teng hi.\nJakob innkuante tangthu hih bang ahi hi. Josef kum sawmlesagih pha ahih manin a sanggamte tawh tuuhon cing hi. A pa zite Bilhah leh Zilpah tapate tawh tangval ahi uh hi. Josef in a pa uh kiangah amaute siat gamtatnate a gen hi.\nTu-in Israel in a ta dangte khat peuhpeuh sangin Josef itzaw hi. Bang hang hiam cih leh a teek khitin a neih a tapa ahi hi. Amah in ama-a dingin puantualpi bansau khat a bawlsak hi.\nAhih hangin a pa un a sanggamte khempeuh sangin amah a itzawkna a sanggamte in a muh uh ciangin, amaute in Josef mudah uh a, nuamtakin amah hopih theilo uh hi.\nTu-in Josef in mang khat man a, amah in a sanggamte lakah a gen ciangin amaute in amah muhdah semsemna-in nei uh hi.\nAmah in amaute kiangah, "Keima mat hih mang ngai un:\nEite in lo lai-ah buhlom i hen a, keima buhlom tho-in ding tang hi. Tua kiimah note buhlom kikhawm a, keima buhlom mai-ah kun uh hi," a ci hi.\nA sanggamte in ama kiangah, "Kote tungah nang in hong uk ding a, kote tungah ukna aana nei ding na hi hiam?" a ci uh hi. Tua ahih ciangin amaute in a mangte leh a thugente hangin amah mudah semsem uh hi.\nTua ciangin amah in mang dang khat man a, tua mang a sanggamte kiangah genin, "Mang dang khat ka man hi. Ni, kha, leh aksi sawmlekhatte kei mai-ah hong kun uh hi," a ci hi.\nAhih hangin amah in a pa leh a sanggamte kiangah a gen ciangin a pa in amah taii-in, "Nangma mat hih mang a bangci mang ahi hiam? Kei leh na nu leh na sanggamte, nangma mai leilakah a kun dingin hong pai ding ka hi uh hiam?" a ci hi.\nA sanggamte in amah haza uh a, ahih hangin a pa in hih thute a ciamteh hi.\nKhatvei a pa uh tuuhonte a cing dingin Shekhem gei-ah a sanggamte a pai hi.\nIsrael in Josef kiangah, "Na sanggamte in Shekhem-ah tuuhon cing uh hilo ahi hiam? Hong pai in, amau kiangah hong sawl ning," a ci hi. Amah in a kiangah, "Hiah om ing," a ci hi.\nTua ahih ciangin amah in, "Tu-in va pai in la, na sanggamte leh tuuhonte a cidam hiam va thei in la, kei kiangah thu hong zasak kik in," a ci hi. Tua ahih ciangin amah in Hebron kuam panin Josef sawl a, Shekhem-ah amah va tung hi.\nGamlakah a vak kawikawina mi khat in mu a, "Bang zongzong na hi hiam?" ci-in a dong hi.\n"Ka sanggamte a zong ka hi hi. Amaute in koi lai-ah tuuhon cing uh hiam, hong gen in, hong thum ing," amah in ci hi.\nMipa in, "Amaute paikhia zo uh hi. Bang hang hiam cih leh, Dothan-ah pai ni, a cih uh ka za hi," a ci hi. Tua ahih ciangin a sanggamte nungah Josef pai a, Dothan-ah amaute a mu hi.\nAmaute in gamlapi-ah amah na mu uh a, amaute nai-ah amah hong tun ma-in amaute in amah thah ding na vaihawm uh hi.\nAmaute khatlekhat in, "Hih lai-ah mangmanpa hong pai hi.\nTu-in hong pai un. Amah thatin dum sung khatah lawn ni. Tua ciangin gamsa khat in amah netum khin hi, i ci ding hi. A mangte bang a suak hiam i mu ding hi," a kici uh hi.\nAhih hangin Reuben in tua thu a zak ciangin, "Amah that kei ni," ci-in, amau khutsung panin amah honkhia hi.\nA pa kiang a tunpihkik theihna dingin amau khutsung pan a hotkhiat theihna dingin Reuben in amaute kiangah, "Amah that kei un. Hih gamlak dum sungah amah lawn un. Ahih hangin amah bangmah cih kei un," a ci hi.\nTua ahih ciangin, a sanggamte kiangah Josef hong tun ciangin, ama silh lai a puantualpi bansau a hawkkhiatsak uh hi.\nAmaute in Josef la-in dum sung khatah a lawn uh hi. A dum pen a hawm hi a, a sungah tui omlo hi.\nTua ciangin amaute an ne dingin tu uh hi. A khuadak uh leh Gilead panin Ishmael mite a kalaohte uh tawh singnai, lingsi, leh myrrh paknamtui pua-in Egypt-ah puaksuk dingin a pai mu uh hi.\nTua ciangin Judah in a sanggamte kiangah, "I sanggampa thatin amah i thahna im lehang bang metna om ahi hiam?\nHong pai un, Ishmael mite kiangah amah zuak ni. Amah bangmah cih kei ni. Bang hang hiam cih leh amah i sanggampa, eima cilesa ahi hi," a ci hi. A sanggamte in ama thu mang hi.\nTua ciangin Midian mi sumbawlte in hong nawk hi. Amaute in Josef kai to-in dum sung panin domkhia to uh a, Ishmael mite tungah ngun shekel sawmnihin amah zuak uh a, amaute in Egypt-ah Josef a paipih uh hi.\nReuben dumah paikikin dum sungah Josef a omlohna a muh ciangin amah in a puan balkek a,\na sanggamte kiangah ciahkikin, "Tangvalpa om nawnlo hi. Kei bangci ding ka hi hiam?" a ci hi.\nTua ciangin amaute in Josef puan la-in, keel khat go uh a, a sisan sungah a puan diah uh hi.\nAmaute in a puantualpi bansau a pa uh kiangah puak uh a, "Hih puan ka mu uh hi. Na tapa puan hi hiam, hilo hiam tu-in thei in," a ci uh hi.\nAmah in Josef puan ahihlam thei a, "Ka tapa puan ahi hi. Gamsa khatpeuh in amah netum khinzo hi ding hi. Josef kibalnen gawp ahihna uplohna ding omlo hi," a ci hi.\nTua ciangin Jakob in ama puan balkekin, a kawngah puanhampi teng a, a tapa hangin ni tampi sung a kap hi.\nA tapate leh a tanute khempeuh in amah hehnem uh a, ahih hangin amah hehnep zawhin omlo a, "Hilo hi. A kapsa-in ka tapa kiang Leinuai-ah ka pai ding hi," a ci hi. Tua bangin ama hangin a pa kap hi.\nTua kikal sungin Midian mite in Egypt gam sunga inncing mang, Faro nuai-ah ulian ahi Potifar tungah Josef na zuak uh hi.\nTedim Lai Siangtho / Laibu: Piancilna 37


url: =Alauhuai Skin Cancer thu leh theihding pawlkhat :: ZOMI DAILY\nAlauhuai Skin Cancer thu leh theihding pawlkhat\nposted on 18 May 2016 at 10:21 pm Lomkholna: Article, Health, Sawltak\nSkin Cancer thu gending ihhih manin Skin acih vun thu ihgen masading hi. Ih pumpibup atamzaw pen vun in hongtuamcip ahihi. Ih pumpi pualamteng hongtuamcipbek thamloh in, ih pumpi sunglam ah natna lungno tuamtuam alutloh nading inzong hongdalsak ahihi.\nTuabanah ih pumpi sunglam aom tuisik leh adang tuituamtuam (Water & Fluids) tezong akiamloh nadingin hongdalsak ahihi. Vun in ihpumpi Temperature zong hongkepsak a, akisamlo tui leh ci (Water & Salt) te hong paihkhiatsak hi. Ih vun sung aom Cell pawlkhatte pen ih khuak tawh kizom ahih manin natna satna leh alum asa cihte hongtheisak hi.\nSkin Cancer mi bangzah in nei\nCancer natna lakah Skin Cancer pen atampenpen ahihi. United States gamsung bangah Cancer natnavei khempeuh ii alangpen Skin Cancer ahihi. Skin Cancer zong namnih in kikhen a, Non-melanoma leh Melanoma cihte ahihi. Kumsim in United States gamsung ah Non-melanoma Skin Cancer nei mi 2 Million bang kimukhiaden hi. Skin Cancer veve lakah ahuaisiazaw ahi Melanoma Skin Cancer pen United States gamsung ah 2010 kumin anei mi 68,130 kimukhia hi.\nNon-melanoma Skin Cancer acih banghiam?\nSkin Cancer atamzaw pen Non-melanoma in kiciamteh a, Basal Cells ahih keileh Squamous Cells cihbangin kipan hamtangthei hi. Hih Cell tepen pumpi pualam ahi vun tungah ahih keileh pumpi sunglam ahzong omthei hi.\nNon-melanoma Skin Cancer pen nisa in hongkapkhak theihna pumpi pualam ahi maitang, bil, ngawng, muk, khut cihbangte tungah omnuamdeuh hi. Hih Non-melanoma Skin Cancer pen pumpitung amundang ah kilawhlawh cih aomlohhang, Skin Cancer liamma pen khangkhang thei, golsemsem theihi.\nBasal Cell ahih keileh Squamous Cell Cancer tepen natna ihngahlam theibaih in kibawlpah theileng adamsiang kikdongin kibawlthei hi.\nMelanoma Skin Cancer acih banghiam?\nMelanoma Skin Cancer pen Melanocyte pan hongki pankhia ahihi. Melanocyte pen Skin Color hongneikhia theisak Cell hi a, Melanin ci’nzong kithei hi. Melanin in nisa panin ihvun sungtawnglam asiatloh nadingin hongdalsak ahihi.\nMelanoma Skin Cancer pen natna ngahphet in theipah in kibawlleh damkikthei hi. Ahih hangin Skin Cancer tenglak ah Melanoma Skin Cancer pen alauhuai penpen ahihi. Hih natna angah mi Percentage atawm hangin Skin Cancer lakpan Melanoma Skin Cancer natnatawh asi tamzaw hi.\nAlauhuai penpen ahi Melanoma Skin Cancer natnavei pen United States gamsung ah 2010 kumin mi 68,130 kimukhia hi. Kumsim in Skin Cancer tawh asi mi 11,790 aphak lakah alang sangin atamzaw mi 8700 valpen Melanoma Skin Cancer natna hangin asi ahihi.\nSkin Cancer banghang ki ngahthei?\nNon-melanoma leh Melanoma Skin Cancer ngahtheihna tepen anuai abang ahihi.\nUltraviolet (UV) Radiation pan kidal khaklohna\nUltraviolet (UV) Radiation tawh kitam sawhkhaklua\nCikanglua te (Fair Complexion)\nAlamdang in civom tampi aomte (Multiple or Atypical Moles)\nCoal tar, Pitch, Creosote, Arsenic Compounds cihtetawh akisawh khaden nasemte\nKhang guizui (Family History)\nNisa tamkapluat naupangno te\nSkin Cancer nanei khahiam?\nSkin Cancer aneiding in naki upmawhleh Doctor te kiangah kilakpah in. Nangleh Doctor pa kikum in Skin Cancer naneih leh naneihloh kankhiatding namawhpuak thupi mahmahkhat ahihi. Banghanghiam cihleh Skin Cancer naneihlam kitheibaih in kibawlpah theilecin damkikthei hi. Navun tungah amel asa kikhelna, abawk avom cihbang khatpeuh lungmuanmawhna aomleh Doctor tetawh amanlang in kilakpah in. Sawltak #zomidaily\n[Theihding: Doctor kahikei a, zatuilam theihnazong kaneikei hi. Skin Cancer thutawh kisai Zolai tawh simtheihding lunggulh manin www.cancer.org pan hongteisawn mawkmawkbek kahihi. Zopau in amin apuam lawhdanzong theilo siamlo kahih manin kisam nasakte hong puahsak in. Zomi Daily] 2011-09-26\nPrevious: Asang pen mun tungding lametna tawh nalianpi sep kipan in\nNext: Ngimna Tawsawn Pawlpi (Purpose Driven Church)\nGamvai leh Biakna vai khenzia ~ Pu Thangboi\nEtlawm sa lua ing ~ Lian Tuang\nVondeih Kep Ding – 40 (Pau Khan Kap)\nPute Pate phuhsa Sialkalgam ~ J. Thang Lian Pau\nThautawi kipawlna pen phuat ziauziau theih hilo\nMalaysia gamsung Security Risk aomsakden pen Terrorism te hi ci’n Defence Minister in genkhia


url: =Malaysia ah H5N1 Bird Flu vengzawta ahih manin aksa leh aktui te nekkik ngamhuai ta ~ ZD :: ZOMI DAILY\nposted on 27 March 2017 at 7:11 pm Lomkholna: Malaysia, News, Sawltak, World\nMalaysia Kelantan State sungah abeisa hunsung in H5N1 Bird Flu natna ki mukhia in, ak leh vatawt tampi ki thatlum in ki siansuah hi. Hih H5N1 Bird Flu natna pen Veterinary Services Department te’n a etcik gige uh hi a, tuciangciang akpul natna leh H5N1 Bird Flu te ombeh nawnlo cih Bernama pan kiza hi.\nMalaysia gamsung ah H5N1 Bird Flu natna aki muhkhiatna pen Kelantan State sung hiphadiak a, thunei te’n avensiang sitsetdong in etcikna neilaiding uh a, beisiang taktakta cihciang in tangkona neikikding uhhi.\nAgriculture and Agro-based Industry Minister, Datuk Seri Ahmad Shabery Cheek in agenkhiatna ah hih H5N1 Bird Flu natna pen apianna munte panin adang muntuamtuam ah akilawhloh nadingin lampi te kikhakcip in kisitden a, H5N1 Bird Flu natna angahsa ak leh vatawt, vasa namte “Poultry” khempeuhzong ki thahlupin ki siansuah hi ci’n genkhia hi.\nPasian tungah lungdamlua hang, tuciangciang Standard Operating Procedure (SOP) tawh aki sitciandenpen H5N1 Bird Flu natna ki muhbehlo hi ci’n lungdamlua in genkhia hi. H5N1 Bird Flu natna beisiang taktakta hi cih genkhiatding sawtnawnlo khading hi. Kelantan State sungah “Free of Bird Flu” cih genkhiatding naimahmahta hi ci’n genkhia hi.\nAhmad Shabery in agenbehna ah tuni ciangciang H5N1 Outbreak aom khitzawh ak leh vasa nam limlim aki thahlum, aki siansuah pen 37,862 bang phakhin ci a, aktui zong 15,450 bang ki paikhin cihi. Mundang State tuamtuam te ah akilawh khakding ki patau ahih manin aki siansuah pahpah ahihi.\nRelated: A theihhuai Nattun natna (Influenza, Flu, Tot-kuae) ~ Dr. Thangboi\nGovernment in nektheih taktheih tepen Quality neitak inleh lungmuaihuai takin nektheihding hanciam mahmah uh cih kiza hi. ZD Sawltak #zomidaily\nPrevious: Japan vukkhalmual kicipna hangin sangnaupang 8 si, 6 liam, 3 mangcip ~ ZD\nNext: IS tawh kizom thautawi te’n Hostage in amat uh Malaysia gammi 5 ki honkhia ~ ZD\nKum 6 Sungah ih Gam Bomb (bomb nam tuamtuam) 50 Vei Puakkham


url: =Khang Tangthu Nihna 25 | Siantongluan.net\nKhang Tangthu Nihna 25\nKhang Tangthu Nihna 25 |\nAmaziah in uk ding a kipatin kum sawmnihlenga pha a, amah in Jerusalem-ah kum sawmnihlekua sung uk hi. Ama nu min Jehoaddan hi a, Jerusalem khuami ahi hi.\nTopa mitah a manin amah gamta a, ahi zongin a lungsim a paubaanglo hizo nai samlo hi.\nAma khutsungah kumpi vangliatna kiptakin a om khit phetin a pa ahi kumpipa a that a nasemte a that hi.\nAhih hangin Moses laibu sungah, "Tate hangin pate kithatlo ding a, pate hangin tate kithat lo ding hi," ci-in Topa in a thupiakna thukham sungah a kigelh mah bangin amah in amau tate thatlo hi.\nTua ciangin Amaziah in Judah mite khawm a, a tul-a ukte leh a za-a ukte khutnuai-ah Judah mite leh Benjamin mite a behbeh, a pawlpawlin a koih hi. Amah in kum sawmnih leh a tungsiah a pha mite khawm a, galsim dingin a hoih, teipi leh lum a zang thei, a kitengkhia mihing tul za thum a pha hi.\nAmah in Israel sung panin ngun talen za khat tawh a thahat galhang mi tul za khat zong a cial hi.\nAhih hangin Pasian mi khat ama kiangah hong pai-in, "Kumpipa aw, Israel mi ahi hih Efraim mite khempeuh, Topa in ompih lo ahih manin hih Israel galkapte nang tawh kuankhawm sak kei in.\nAhih hangin hih bang lama hihna tawh galdona-ah thahat dingin kingaihsun kha na hih leh, Pasian in galte mai-ah nang hong paii ding hi; bang hang hiam cih leh Pasian in huhna ding ahi a, paihna ding ahi zongin vangliatna nei hi," a ci hi.\nTua ciangin Amaziah in Pasian mipa kiangah, "Ahi ta zongin Israel galkapte tungah ka piaksa talen za khat thu bang cih ding ihi hiam?" a ci hi. Pasian mipa in dawngin, "Topa in hih sangin nakpi takin a tamzaw hong pia thei hi," a ci hi.\nTua ciangin Amaziah in Efraim panin hong pai galkapte, inn-ah a ciahkik dingin a paikhiasak hi. Tua ciangin Judah mite tungah amaute heh mahmah uh a, heh mahmahna tawh inn-ah a ciahkik uh hi.\nAhih hangin Amaziah kihanthawnin a mite paikhiatpih a, Ci Kuam-ah pai-in Seir gam mite mihing tul sawm a that hi.\nAdang tul sawm hingmat uh a, keen sang dawn khatah amaute paipihin tua keen dawn panin amaute lawnsuk uh a, amaute khempeuh themlen hi.\nAhih hangin Amaziah in gal sungah amah tawh kuansak loin, inn-ah a sawlkik galkapte in Samaria panin Bethhoron dong Judah khuapite na sim uh a, tuate sungah mi tul thum thatin van tampi a la uh hi.\nSeir gamah Edom mite a thahna panin Amaziah hong ciah ciangin amah in Seir gam mite pasian-te hong ciahpih a, ama pasian dingin tuate koih a, tuate bia-in tuate tungah biakna a pia hi.\nTua ciangin Amaziah tungah Topa hehin ama kiangah kamsang khat sawl a, tuapa in, "Bang hangin nangma khut panin ama mite a honkhialo, mi pawlkhatte pasian-te beel na hi hiam?" a ci hi.\nAhih hangin amah in thu a gen laitakin kumpipa in ama kiangah, "Kumpipa tungah ngaihsutna a pia dingin nang hong koih ka hi uh hiam? Khawl in! Bang hangin nang hong kithat ding ahi hiam?" a ci hi. Tua ahih ciangin kamsangpa khawl a, ahih hangin ama kiangah, "Hih bang gamta-in ka thugenna ngailo na hih manin Pasian in nang hong suksiat ding a lungsim a khentatna ka thei hi," a ci hi.\nTua ciangin Judah kumpi Amaziah in ngaihsutna a lak khit ciangin Israel kumpi, Jehu tapa Jehoahaz, a tapa Joash kiangah mi sawlin, "Hong pai in; khatlekhat kisi ni," cisak hi.\nTua ciangin Israel kumpi Joash in Judah kumpi Amaziah kiangah thu puak a, "Lebanon-a thangling kung in Lebanon-a taamtak tungah thu puak a, A zi dingin ka tapa tungah na tanu pia in, ci hi. Tua ciangin Lebanon gamsa khat hong pai-in thangling kung tuancil hi.\nNangmah in, Edom mite ka vat khin hi, na ci a, na lungsim in nang hong kisathei sak hi. Tu-a na minthanna zah tawh inn-ah om in; bang hangin nangmah leh Judah mite na pukkhawmna dingun buaina piangsak ding na hi hiam" a ci hi.\nAhih hangin Amaziah in manglo hi; bang hang hiam cih leh amaute in Edom pasian-te bia uh ahih manin, Pasian in amau galte khutsungah amaute a piaktheihna dingin tua pen Pasian vaihawmna ahi hi.\nTua ahih ciangin Israel kumpipa Joash kuanto a, Judah-te gam Bethshemesh-ah amah leh Judah kumpipa Amaziah khatlekhat gal sungah kisi uh hi.\nTua ciangin Israel mite in Judah mite zo a, mi khempeuh a inn uhah a tai uh hi.\nTua ciangin Israel kumpipa Joash in Bethshemesh-ah Ahaziah tapa Joash, a tapa Amaziah ahi Judah kumpipa manin Jerusalem-ah paipih a, Efraim Kongpi panin a Kiu Kulhpi ciangdong pi za guk sung Jerusalem kulh a phelkhia hi.\nTua ciangin amah in kham leh ngun khempeuh, leh Pasian biakinn sungah a kimu umlebeel khempeuhte tawh Obededom mankhawm hi. Amah in kumpipa inn-a vanmanphate la-in luang khapna ding mite zong man a, tua ciangin Samaria-ah a ciahkik hi.\nIsrael kumpi, Jehoahaz tapa Joash a sih zawh Judah kumpi Joash tapa Amaziah kum sawmlenga sung hinglai hi.\nTu-in Amaziah nasep a omlaite, a patna panin a tawpna dong, Judah leh Israel Kumpite Khang Tangthu Laibu sungah kigelh hi.\nTopa kiang panin amah a kihei khiata kipanin amaute in amah sawmsimna khat Jerusalem-ah nei uh ahih ciangin Lakhish-ah amah tai hi. Ahih hangin amaute in Lakhish-ah amah nungdelh sak uh a, tua lai-ah amah that uh hi.\nTua ciangin sakolte tungah amah pua-in kiciahpih a, David khuapi sungah a pate tawh kivui hi.\nTedim Lai Siangtho / Laibu: Khang Tangthu Nihna 25


url: =Dr. Mahathir in Malaysia Prime Minister kum 2 khawngbek kasemding ci :: ZOMI DAILY\nDr. Mahathir in Malaysia Prime Minister kum 2 khawngbek kasemding ci\nposted on 15 May 2018 at 8:46 pm Lomkholna: Malaysia, News, Sawltak, World\nMalaysia gamsungah Prime Minister thakdingin akiteelkhia Dr. Mahathir Mohamad in kum 2 sungkhawngbek Prime Minister kasemding hi ci’n Tuesday ni in genkhia hi. Tuakhit ciangin Prime Minister kasepzom nawnloh hangin anunglam panin ka panpihsuak veveding ci’n genkhia cih Reuters pan kiza hi. Atung a Photo pen veipan tak: Dr. Mahathir, Ibrahim Anwar, Najib Razak\nDr. Mahathir pen kum 92 aphakhinta hi a, nung May 9 Malaysia General Election ah Najib Razak in lel ahih manin, Dr. Mahathir akahto ahihi. Dr. Mahathir ii akipawlpih Politician makaipi ahi Anwar Ibrahim pen tulaitak thongsungah akikemcip himahleh Wednesday niciangin suaktading cihi.\nAnwar Ibrahim pen thongsungpan asuahtak khitciangin Parliament ah kihelding a, tuakhit ciangin Cabinet Post kipiakha dinghi. Adang Party makaite tawh Role kibangin semding a, ahi zongin Cabinet Posts ah akihelding Final Decision pen Dr. Mahathir mahin khentatding cihi.\nAtaktak in Dr. Mahathir leh Anwar Ibrahim tepen abeisa in aki uitui hetlo uh ahihi. Ahi zongin Najib Razak pen Prime Minister panin ahawlkhiat nopluat manun hongki pawlkhawmthei uh ahihi.\nAbeisa Dr. Mahathir in Prime Minister asepmasak hunlai in ama khutnuai ah Anwar Ibrahim pen Deputy Prime Minister asem ahihi. Ahi zongin 1998 kumin Dr. Mahathir in Anwar Ibrahim pen Deputy Prime Minister panmun panin akhawlsak, atawpsak ahihi.\nTuakhitzawh Anwar Ibrahim in Movement thakkhat hongkipan in, tuapen “Reformasi” kici hi. Tualaitak gamuk kumpite ii ahoihlo ki ukna te ki puahphat nading “Reform” akipan ahihi. Ahi zongin Anwar Ibrahim pen pasal leh pasal omkhopna “Sodomy Case” tawh kizomin mawhna kizong kawikawi a, thongsung ah akikoih ahihi. Amanbel tuabangin ka gamta keihi ci’n nialkik hi.\nNajib Razak in Prime Minister asep ciangin 2015 kumsungin Anwar Ibrahim pen Sodomy Case tawh thongsungah koihkik leuleu hi. Ama genna ah ka nasep hongki khaktansak nopman hi ci’n genkhia hi.\nNajib pen tawlkhatsung min ngahman himahleh abeisa kum 3 valkhawng akipan 1Malaysia Development Berhad (1MDB) tawh sum neksimna vai hangin kimawhsak mahmah hi. 1MDB vaitawh kisai in kancianna Malaysian Anti-Corruption Commission (MACC) te’n aneihsawm hangin Najib in phallo kici hi. MACC te’n ngawhtheih nadingin pansan “Evidence” pawlkhat nei uh a, 2015 kumsung in State Fund 1MDB RM42 Million ($10.6 million) pen Najib Razak ii Account sungah ki Transfer ci uhhi.\nMore: Brazil gamsung ah Minister asemngei khatpa innsungpan sumbekbek US$16 Million kimu\nDr. Mahathir pen abeisa in Najib ii apupi “Mentor” khat himahleh 1MDB Affair vai tawh kumpi neihsa neksimna hangin Dr. Mahathir tawh ki belpawlkhawm theinawnlo uhhi. Tuahang tengtawh anunung ah Dr. Mahathir leh Anwar Ibrahim te hongki pawlkhawmthei uh ahihi.\nNajib ii abeisa gamtatna 1MDB vaipen tulaitak hoihtak in aki kanciansan laitak hi a, tua Result tungtawn in Najib pen thong akiatleh akiatlohding ki khentatding hi ci’n Dr. Mahathir in genkhia hi. Sawltak #zomidaily\nPrevious: Video: Nute’ Ni nupi honkhat damiah ataihsawmpa nupi khatin thautawh kaplum\nNext: Malaysia Police alianpenpa leh ulian honkhat gampua paiding kikhakcipta\nA 1 veina ZYA gambup meeting vai\nNu ka gilkial\nThai kumpi thunei te’n $29.4 million manneiding vankham mankhia\nThuthak Tomkimcing 8 Sep 2014\nColombia gamah mencim buannawng lakah mi tampi awkcip in asi mi 210 phakhin ~ ZD\nVondeih Kep Ding – 57 (Pau Khan Kap)


url: =Numei leh Chemical vanzat te. Agelh – Daniel Sum - Laibu Saal\nHome > Thuluui/Articles > Numei leh Chemical vanzat te. Agelh – Daniel Sum\nNumei leh Chemical vanzat te. Agelh – Daniel Sum\nNumei leh Chemical vanzat te.\nAgelh – Daniel Sum\nNumei te nuntakna pen Pasalte mah bangin gamthu, sum zuak sum leina, nopna dahna ah zong buaipih mah mah khat hihna tawh lungnuam ding kisam mah mah hi. Numei te pen innsung ah nekding avaihawm inn nupi asem om aa, cina kem siavuan, sang siamah, setzong ah sem, lokho nasep cih bangin mun tuam tuam ah zong sem uh hi. Tua bek thamlo in, zumpi leh company ah mun lian pi pi ah nasep uh zong om hi.\nNumeite pen Chemical vante tawh sukkhakloh phamawh zah dongin nisim in kisawh kha uh hi. Hih chemical van te hoihtak in zat kei leh, kidawm kei leh damlohna ong piang sak thei cih lam thei uh leh chemical pan ong piang damlohna, natna leh cidamloh na khempeuh kidal thei ding hi.\nNumeite pen pasal te sang chemical pan ongpiang damlohna pen thuak zaw uh hi. Tua in numeite bek thamlo in, naungek te dongin thuak ding ahih manin chemical vanzat tawh kisai in theih ding kisam hi.\nKhuapi leh khuano aa om nasepna mun tuam tuam ah sem numei te ban ah nisim nek ding vaihawm den ahi inn nupi te zong nisim in chemical van tawh kisawh kha den in, chemical vante pan kingah thei cidamna ah nawngkaisak theih te theihkholna in chemical pan damlohna, natna te apaing theihloh na ding kidal khol thei ding hi.\nChemical zang leh chemical sawh na pan in akibawl khia akhal, atui, ahu, avui te zong chemical vante mah in kiciamteh hi. Hih te in lokho na ahzat ahi lungnosih theihna, lei hoih za, sikvanzat leh datkuekhan aa zat chemical tuam tuam te, Inn aazat, zato leh zatui sai pan zatui te, nektheih tung ah kizut color te, sawt kikoih theih ding zatui, sapiang vui, sapiang tui, ninkiatna tui, thoza cih bang inn sungzat, Zeenan leh zeenan pan zong chemical kihel hi.\nChemical in pumpi tung aa khuak, thagui, tuap, lutang, siip, kal, vun te susia hi. Sigui leh naupaai theih nate zong susia in cancer natna tuam tuam zong piangsak hi.\nNumei leh pasal pen pumpi pian zia, nutakna thagui ahi tui kisap leh Inzain pianzia, leh protein om ciah cih te pawl kilam dang mah mah hi.\nNumei te pen Nu gilsung ah omlai, suakcil naungek, naupang gual, nungak cil hun, nungak hun( kum 10 gual), naupaai hun leh nau nawipiahun, uh ham hun leh teekhun ah chemical bangzah tawh bangtan vai kisawh kha cih tawh cidamna susiat theih cih kimu thei hi.\n1950 – 60 kum pawlin Tarlimodize( nau paai te aa ding chemical kihel zatui) in khut leh khe omlo naupaung suak cih bang om hi cih mu uh hi.\nBattery naspe, Khe(lead) nasep ah akizang pha diak ahi khe(lead) le datsi le lungnosihna zatui ah kihel Binzin chemical hangin naupaaite aa ding sitawmna piangsak hi.\nNaupaai laitak in kha3 masa ah numei gai pumpi sungah chemical alut leh naupang tungah pumpi damloh na piangsak hi. Naupaai laitak kha 3 nihna leh thumna ah chemical tawh kisawh khak na hangin nau ii gol zia pen zekai thei hi. Numei agai laitakin za zuut nasep ahi puan tung leh leibel, inn za, cih chemical vanzat te kisawh khak na hangin naupang tungah Lungtangnatna ngah thei hi.\nChemical vante pen hu, tuikhu leh avui cih bang atuam tuam pan huih dikna pan in pumpi sungah lut thei hi. Zatepna pan zong tuap sungah tung thei hi. Tua ahih ciangin chemical vanzatna ah nasem na hih leh nasepna ah an nekna, zatepna cih te zang hatlo ding hi. Nasepna ah an ne leng chemical pen pumpi gilpi pan in gilzang sungdong tung zo hi.\nChemical te mihing vuntawh kisawh khak ciangin vuntungpan in pumpi sungah lut thei-in I civun pen dup thei leh zong thak thei hi. Chemical van namkhat pen sauvei zatna in zong tua chemical tawh ki tuaklohna hangin I ci thak thei hi. Tua ciangin I cidam lohna ong paing sak chemical mun ah adang khat tawh laih ding thupi hi. (Gentehna in ci ong thaksak savan vui sang adang savan vui zatna)\nMi, ganhing, an teh theipuam, mihing zat vante zusa, tho, lungno cih te pawl om theihloh nang in dalna, lopa sih theih nang, singkung lian sak nang, sing gah singteh ahoih theihnang, hun cing ma in kungtungpan kiat loh nangin guza kizang hi. Hih guza ah chemical tampi tak kihel hi. Kawlgam ah zoto kah milak pan in guza tuak mite sih atam zaw pen guza pan hi cih mukhia uh hi.\nNasepna ah guza thuak khak na hangin nasep gimna mel pan in ci vun, mit, gilpi, khuak leh lungtang, huihdiik na lampi te siatna piangsak zo hi. Guza te pen nasep hunsung zatna pan in adang hunte ah ban theihloh nangin limtak in koih ding kisam hi. Guza kihel vankoihna ahi bung, ip, thawl hawm te I paih takciangin limtakin paih ding hi. Guza pen limtak tuam, zuak, zatna pen I gam ah guza thukhun tawh kituak in hoihtak in zui leng guza ngahna pan in kidal zo ding hi.\nInnsung zat zatui\nTuhun ciangin gamsungah innsung zat zatui te sumbuk khempeuh ah kingah ta in I deih hun, I deihna mun ah noptakin ki lei thei hi. Hih bangin noptak in lei theihna pen a hoih zong om a, ahoih loh lam zong om hi. Zatui khat peuh peuh I nek caingin mawk neklo in, athei siavuan khat tawh kikum in nek ding hi.\nInnsung zat zatui pen tomno khat sung I natna pan ong phatuam sak in, hoih tak in zang thei leng I natna gui thei kha lo in, anasiat ciangin ki theikhia pan thei hi. Innsung zat zatui pen lamhilh sangin tam zaw leh hunsau khat sung nek ding hoih loh hi. (Gtna- Para zatang leh sungpai za). Natna nei lai ahi zongin, athak natna a om aa leh apil siavuan te tawh kilak ding kisam hi.\nZatui koihna bung, thol, te tung kiat laite limtak sim khit-teh zat ding hi. Ciangtan hun bei khinta, zatui mel kisia te hoih tak in paih ding hi. Zatui khempueh naupangte batloh na mun ah hoih takin kep ding hi.\nNumei te’n nau paai lai leh nau nawipiak hun sungin zatui nek ding aneih leh asiam siavuan te tawh kilak in zat ding hi. Ei ma thu tawh zanglo in siavuan te cih bangin zat ding hi. Zatui lei tak ciangin kumpi theihpih zatui zuakna ah li in, Kawlgam ah register kibawl zatui te hoihtak sit-tel in lei dinghi.\nInnsung nektheih te\nTuhun ciangin nektheih khempeuh sawt koih nop man leh neklim theih nangin color(zaa) leh limzawk theih nangin chemical kizang ta hi. Gentehna- zaa(color) zuut ahi guatuai, ngasa, kaikuang, zasan cih te a kipan aksa bang zatui sutna nei uh hi. Nahtang bang a minbaih theih nangin zatsun in um cih bangin I zak ngeihloh te kiza ta hi.\nHih bang chemical vante namtuam leh akituah zah thukhun bangin I zat ciangin a nete(consumer) damlohna pan hong kidal sak hi. Apiang tawm aa ahilo a kibawl tawm singteh singgah te guza leh leihoihza akihel singteh singgah I nek khak ciang sungpai, lua, lutangna, khuaknatna, naupaina siasak leh cancer natna piangsak thei hi. Numei te bang hih bangteng theih kul hi. Chemical tawh akihel lo nektheih te telsiam in lei aa zat ding thupi hi. Mehzaa zong inn nupi in ankam limsak lua acih hangin ei leh innkuan pih te siatna kipatna cih lam theih ding kisam hi.\nInnsung Chemical vanzat\nNumei agol aneu cih theih lo avek in kizeem leh kipuah nuam tek uh hi. Numei omna peuh ah kizepna om kim cait hi. Kizepna tea hi main uh, powder, muhsanza, mai nuhna, mitkhu nuhna, khutcin khecin zutna, mai nuhna cream, pumpi powder cih te ah lead leh mercury te kihel in cidamna tawh kituak lo hi. Samzutna, sam hoihna za cih te ah chemical kihel hangin tomkal sungin zong gu kingah thei hi. Samza I vulhkhak ciangin gilsung ong haal sak thei hi.\nSam zuutna ah huihtha aa kizang chemical te upmawhloh I dik khak ciangin lungtang khawl, si vat thei cih bangin piang theihi. Khau tawh kikai dailengna, kisilna buuk ah kizang ninkiatna zavui leh zatui te ah chemical gu hangin damlohna kingah theihlam ki kep kul hi.\nIh dawn tui te\nNeulai sangkah na ah tui siangtho in, amel, agim neih lo hi cih I sin kha hi. Tui sungah sik, lead, florid, zin, cihbangteng tawm ta kihel hi. Tui sungah guza ahi lopa thatna, zusa thatna, singkung za cih te, nasepna phualpi, pan apaihkhiat chemical tawh kihel tui te hih leh dawnding hoihlo hi.\nTui pen hoihtak aa kihuan tui minsa dawnna in ahoih pen hi. Tuivot(ice) pen cidamna tawh kituak lo ahih manin dawn ding hoihlo hi. Tuhun ciangin tuisiangtho bung tawh kizuak te pan natna ngah cih media lam te in gen thei uh ahih manin tui siangtho cih zong lung muang om theilo hi. Kumpi theihpih etkhiatna masak mun pan thukimpih lai akihel tui siangtho te bek dawn ding hi.\nLead gu lau huaina\nInnkuan pawlkhat in battery bawlna inn huangsung ah sum zonna in nei uh hi. Hih innkuan sung leh a kiim aa om innkuan pan numei leh naupang te tungah lead gu om cih kimu thei zel hi.\nLead tawh nasep sem te lead gu lau hauina nei thei uh hi. Adiak in battery leh lead huanna, leibel bawlna, lead nasep geiah om kimmkuan tung, naupaai numeite, nawipia nupi, suakcil naungek pan kum 12 nuaisiah naupang te lead gu lau huaina nasia takin piangsak thei hi.\nInnsung huih niin te\nInnsung meiphual pan in sing leh meihol zatna, innsung zatepna, thoza, amwe tang(gim namtui), inn gei ah ak, vok khawina tawh kinai ah teng na in, carbon namtuam tuam pusuak om hi.\nHih te hangin numei leh naupangte tungah khantawn huihdik nat, bil natna, mit natna te piangsak thei hi. Numei te in innsung leh anbuk ah midangte sangin sawt tu zaw uh ahiman in huih niin te hangin natna pan ngahloh nangin inn sungah tawlet te huih lut leh huih paikhia theih nang in bawl ding, thoza leh gim namtui te aki khak cip innsung ah haal na pan kidawm ding hi.\nHih bangteng hangin damlohna ongpiang loh na ding al in in, inn sungah nisim nuntak zia cidamna ding tawh kituak in hoih tak in I nek, I dawn ding, nasepna phual aa om nasem te zong nasep ma in cidamna sit tel in, a hun zui in zong cidamna sit tel kul ding, damlohna a neih leh ahun lap in kivelna, cidamna tawh kituak nasep phual ahih theih na ding nasep nei pa leh thu neite in vaipuak lak ding kisam hi. Tua ciangin numei ten inn leh nasepna phual te ah cidamna tawh kituakin lungmuanna nasep phual leh innkuan nop ngah thei ding uh hi.\nfrom: Suum Pi tuimuisum@gmail.com [zominam]<zominam@yahoogroups.com>\ndate: Tue, Mar 21, 2017 at 10:58 PM\nsubject: [ ZOMI NAM ] Numei leh Chemical vanzat te [1 Attachment]\nItem Reviewed: Numei leh Chemical vanzat te. Agelh – Daniel Sum Description: Rating: 5 Reviewed By: Cinpu Zomi


url: =Hosea 4 | Siantongluan.net\nHosea 4 |\nIsrael mite aw, Topa thugen ngai un. Hih gamsungah a teng mite tungah Topa lungkimlo ahih manin hih bangin mawhsak hi: Hih gamsungah cihtakna ahi a, itna ahi zongin omlo a, mite in kei pen Pasian-in hong ngaihsunlo uh hi.\nMite in thuciamna bawl napi-in a thuciamte uh palsat uh hi. Zuau genin, mi thatin, guta-in, nulepa mawhna bawl uh hi. A sia khat khit a sia khat a banbanin gamta-in a mawhna uh behlaplap uh hi.\nTua ahih ciangin leitang keugaw-in a tunga teng khempeuh si ding a, leitunga om gamsa khempeuh leh huihlaka leeng vasa khempeuh tawh si mang ding uh a, tuipi sunga om ngasate nangawn si mang ding hi.\nKuamah in mihonte mawhsak kei hen la, mihonte taai kei hen. Kei lungkimlohna no siampite tung ahi hi.\nA sun a zan cih omloin na nasepnate uh a kimanna mel omlo hi; kamsangte zong note bangmah hi lel hi. Na nu uh Israel ka susia ding hi.\nKa mite in kei hong phawklo uh ahih manin ka susia ding hi. No siampite in kei hong phawknuam loin, ka thuhilhnate nial na hih manun ka siampi dingin kong deih nawn kei a, na tate uh zong siampi-in ka zang kei ding hi.\nSiampi tam semsem leh kei tungah a khialhna uh tam semsem hi. Amau minthanna pen mindaina ka suaksak ding hi.\nKa mite mawhna amaute in hauhlawh uh a, ka mite a mawh semsem ding uh a ut uh hi.\nMite thuak dingin a kilawm gimna mah siampite in zong thuak ding uh a, amau gamtatna bangin gim pia-in amau siatna bangin ka thukkik ding hi.\nAmaute, pasian dangte a bia dingin kei kiang panin kiheikhia uh ahih manin biakpiakna a sa tanhte uh a nek hangun a gil uh vah tuanlo ding hi. Mi punna ding deihna-in biakpiakna-in numei tawh mawhna a bawl uh hangin mi pung tuanlo ding hi.\nLeenggahzu in ka mite thungaihsut theihna beisak hi.\nKa mite in aisanin singthem peuh thudotin nei uh a, amau thu theihnopte, ciangkang peuh in gen tazen hi. Amaute in kei hong taisan uh a, a paktat numei bangin pasian dangte a zuan uh hi.\nAmaute in mualsangte dawna biakna munte-ah biakna pia uh a, a nuai liim hoih ahih manin mual neute tungah a po tawsaw kung, poplar kung, leh terebinth kungte nuai-ah paknamtui halin a bia uh hi. Tua thu hangin na tanute uh numei paktat suak uh a, na mote un midang tawh mawhna a bawl uh hi.\nNa tanute uh a paktat manin gim ka pia kei ding a, na mote uh midang tawh a mawh manin zong gim ka pia tuan kei ding hi; bang hang hiam cih leh note mahmah numei paktatte tawh na mawh uh a, biakinn numeite tawh nulepa mawhna biakna na bawl uh hi. Paunak-ah, "Thuhoih phawktheihna a neilo mite in siatna thuak ding hi," kici hi.\nKei tungah no Israel mite citakloin nong taisan hangun, note bangin Judah mite khial kei ta hen. Gilgal-ah ahi a, Bethaven-ah ahi zongin pai kei un la, tua lai munah Topa min tawh na kiciam kei un.\nA kizualsak zolo bawngla bangin Israel mite phengphi uh ahih manin, lonona munah tuunote anvak bangin amaute bangci vak ding ka hi hiam?\nIsrael mite, milim biak uuklua uh a, cihtheih hilo hi.\nAmaute, zukham honpi hi uh a, nulepa mawhna a bawlbawl uh hi. Minphat ding sangin minsiat ding utzaw uh hi.\nHuihpi nung in a mutkhiat bangin amaute a phiatkhiamang ding lungsim a nei uh hi. Amau biak pasian-te in amaute huhlo ding hi.\nTedim Lai Siangtho / Laibu: Hosea 4